open-index/open-wikipedia-markdown huggingface dataset:
শকুন্তলা সচিতানন্দন

**শকুন্তলা সচিতানন্দন** (ইংৰাজী:  Sakuntala Sachithanandan) এগৰাকী শ্ৰীলংকান কবি, অধিবক্তা আৰু গল্পকাৰ। তেওঁৰ সাহিত্যিক কৰ্মৰাজীত প্ৰায়ে দৰিদ্ৰতা, সামাজিক অসমতা, প্ৰাণী, শিশু আৰু শ্ৰমিকৰ শোষণৰ দৰে বিষয়সমূহে প্ৰাধান্য পায়।

## জীৱনী
তেওঁ ৱাট্টালাত থকা নিজৰ ঘৰত বাগান কৰা কামৰ সৈতেও জড়িত। তেওঁ থিৰুকেশ্বৰম সচিদানন্দনৰ সৈতে বিবাহপাশত আৱদ্ধ হৈছিল, যি পেচাত এজন অধিবক্তা আছিল। তেওঁ এজন প্ৰাণী প্ৰেমী হিচাপেও পৰিচিত। তেওঁ নিজৰ ঘৰত ছয়টা কুকুৰ আৰু ১৬টা মেকুৰীৰ সৈতে বাস কৰিবলৈ স্বামীক সন্মত কৰাইছিল। তেওঁ জন ষ্টেইনবেক আৰু এণ্টন চেখভৰ দৰে প্ৰখ্যাত লেখকসকলৰ অনুৰাগী বুলিও প্ৰকাশ কৰিছে।

## কৰ্মজীৱন
তেওঁ আৰম্ভণিতে আইনৰ ক্ষেত্ৰত নিজৰ কেৰিয়াৰ গঢ়িছিল আৰু ১৯৭২ চনত এগৰাকী অনুশীলনকাৰী অধিবক্তা হিচাপে শপত গ্ৰহণ কৰিছিল। তিনি বছৰ ধৰি অধিবক্তা হিচাপে কাম কৰাৰ পিছত তেওঁ আইন চৰ্চা ত্যাগ কৰে আৰু কবিতা তথা কাহিনী কথনৰ সৈতে জড়িত হয়। তেওঁ হাট্টনৰ জনতা ষ্টেটছ ডেভেলপমেণ্ট ব'ৰ্ডত শ্ৰম সম্পৰ্কীয় বিষয়া হিচাপে কিছুদিন কাম কৰিছিল। শ্ৰম সম্পৰ্কীয় বিষয়া হিচাপে কাৰ্যনিৰ্বাহ কৰাৰ সময়ত বাগানসমূহৰ সামাজিক স্তৰবিন্যাস আৰু সামাজিক বৈষম্য প্ৰত্যক্ষ কৰি তেওঁ স্তম্ভিত হৈ পৰিছিল। ইয়াৰ পৰিণতিত তেওঁ বাগান পৰ্যায়ৰ সামাজিক বৈষম্যৰ দুৰ্দশা প্ৰত্যক্ষ কৰি লাভ কৰা বাস্তৱ অভিজ্ঞতাৰ আধাৰত ১৯৭৮ চনত *থালাইভাৰ এট এ লেবাৰ কনফাৰেন্স* শীৰ্ষক এটা কবিতা সংকলন সংকলন কৰিছিল।

শিশু সাহিত্যৰ লেখক হিচাপে তেওঁ সামাজিক মহলত সুপৰিচিত আছিল। ২৮টা কবিতাৰ সংকলন *অন দ্য ষ্ট্ৰীটছ এণ্ড আডাৰ ৰিভেলেশ্যনছ* শীৰ্ষক সাহিত্যকৰ্মৰ স্বীকৃতিস্বৰূপে তেওঁক ২০১০ বৰ্ষৰ গ্ৰেটিয়েন বঁটাৰ বিজয়ী হিচাপে নিৰ্বাচিত কৰা হৈছিল। এই গ্ৰন্থখনে পথৰ শিশুৰ দুৰ্দশাৰ দৰে অতি গুৰুত্বপূৰ্ণ সামাজিক বিষয়সমূহৰ লগতে ন্যায় আৰু নিৰপেক্ষতাৰ দৰে মূল প্ৰমূল্যসমূহৰ ওপৰত গুৰুত্ব আৰোপ কৰাৰ বাবে বিচাৰক মণ্ডলীৰ প্ৰশংসা লাভ কৰিছিল। চাৰি দশক জুৰি লিখা এটা কবিতা শৃংখলাক তেওঁ কিতাপ আকাৰে প্ৰকাশ কৰিছিল।

তেওঁ *টেলচ ফ্ৰম দ্য ট্ৰীহাউচ* নামৰ শিশুভিত্তিক কাহিনী এখন ৰচনা কৰিছিল যিখন শ্ৰীলংকাৰ শিশুসকলৰ মাজত জনপ্ৰিয় হৈছিল। ইয়াৰ উপৰিও তেওঁ *দ্য এডভেঞ্চাৰচ অৱ শোকাদি: দ্য লাইন ৰুম মাউচ* নামৰ আন এক শিশুভিত্তিক কাহিনী শৃংখলা প্ৰকাশ কৰিছিল। তেওঁৰ অন্যান্য উল্লেখযোগ্য কবিতাৰ ভিতৰত এজন শ্ৰমিকৰ দুৰ্দশাৰ ওপৰত আধাৰিত *অল ইজ বাৰ্ণিং* আৰু এজন দুখীয়া মানুহ আৰু তেওঁৰ পৰিয়ালৰ বিষয়ে লিখা *দ্য ট্ৰু টেল অৱ দ্য ষ্টোলেন পটেট'চ* অন্যতম।

২০১৫ চনৰ এপ্ৰিল মাহত তেওঁ ৬৩টা কবিতাৰ সংকলন *চেদাহামী, চেলভাকুমাৰী এণ্ড আডাৰচ* মুকলি কৰে। এই গ্ৰন্থখনে সমাজত নিৰ্যাতিত মহিলাসকলৰ দৰিদ্ৰতাৰ দৰে গুৰুত্বপূৰ্ণ বিষয়সমূহৰ ওপৰত আলোকপাত কৰে।

২০২২ চনত তেওঁ এখন পথৰ কুকুৰৰ কাহিনীৰ ওপৰত আধাৰিত *ৱে টু গো, ৰভাৰ* শীৰ্ষক এখন গ্ৰন্থ প্ৰকাশ কৰে।

## তথ্যসূত্ৰ

শ্ৰেণী:শ্ৰীলংকাৰ ব্যক্তি
শ্ৰেণী:অধিবক্তা
শ্ৰেণী:কবি
শ্ৰেণী:লেখিকা
চেনালী ফোনচেকা

**ৱান্নিয়াৰাচ্চিগে চেনালী কোশিলা ফোনচেকা** (ইংৰাজী: Wanniarachchige Senali Koshila Fonseka; সিংহল: වන්නිආරච්චිගේ සෙනාලි කෝෂිලා ෆොන්සේකා; ; জন্ম ১৮ ছেপ্টেম্বৰ, ১৯৯২) এগৰাকী শ্ৰীলংকান অভিনেত্ৰী যিয়ে শ্ৰীলংকাৰ চলচ্চিত্ৰ, মঞ্চ আৰু টেলিভিছনত অভিনয় কৰে। তেওঁ পোনপ্ৰথমে *চিৰি পাৰাকুম* চলচ্চিত্ৰত চিৰিমল ইথানাৰ চৰিত্ৰত অভিনয় কৰিছিল। পৰৱৰ্তী সময়ত শ্ৰীলংকান টেলিভিছন ধাৰাবাহিক *নাদাগামকাৰায়ো*-ত পাতলী ওৰফে সুদু চুচীৰ চৰিত্ৰত কৰা অভিনয়ে তেওঁক অধিক জনপ্ৰিয় কৰি তোলে।

## ব্যক্তিগত জীৱন
চেনালী কোশিলা ফোনচেকাৰ জন্ম ১৯৯২ চনৰ ১৮ ছেপ্টেম্বৰত শ্ৰীলংকাৰ কলম্বোত হৈছিল। তেওঁৰ পিতৃ উপালী ফোনচেকা শ্ৰীলংকাৰ বিখ্যাত অভিনেত্ৰী মালিনী ফোনচেকাৰ ভাতৃ আছিল, যাক সিংহলী চিনেমাৰ ৰাণী বুলি জনা যায়।

তেওঁ কলম্বোৰ বিশাখা বিদ্যালয়ত অধ্যয়ন কৰিছিল। ইয়াৰ পিছত তেওঁলোকৰ পৰিয়ালটো ইংলেণ্ডলৈ গুচি যায় আৰু তেওঁ কেমব্ৰিজ বিশ্ববিদ্যালয়ৰপৰা বায়’মেডিকেল ছায়েন্সত উচ্চ শিক্ষা লাভ কৰে। ২০২০ চনত ইংলেণ্ডত ক’ভিড-১৯ ৰ ফলত ফোনচেকাৰ পিতৃৰ মৃত্যু হয়।
### টেলিভিছন ধাৰাবাহিক

## চলচ্চিত্ৰপঞ্জী

## তথ্যসূত্ৰ

## বাহ্যিক সংযোগ
*
*

শ্ৰেণী:শ্ৰীলংকাৰ চলচ্চিত্ৰ অভিনেত্ৰী
সুৰংগা উদৰী

**সুৰংগা উদৰী** (ইংৰাজী: Suranga Udari) এগৰাকী শ্ৰীলংকান গ্ৰাফিক ডিজাইনাৰ, সাংবাদিক, সংবাদ দাতা আৰু পৰিৱেশ কৰ্মী। তেওঁক শ্ৰীলংকাৰ প্ৰথমগৰাকী বধিৰ মহিলা সাংবাদিক হিচাপে গণ্য কৰা হয়।

## জীৱনী
উদৰীৰ পৰিয়ালত পাঁচজন সন্তান আছিল আৰু তাৰে দুজন ভাই-ভনী জন্মগতভাৱে শ্ৰবণ বাধাগ্ৰস্ত আছিল। তেওঁ দক্ষিণ প্ৰদেশৰ গালে জিলাৰ আহাংগামাত অৱস্থিত শ্ৰী সাৰিপুৰ মহাবিদ্যালয়ত প্ৰাথমিক আৰু মাধ্যমিক শিক্ষা সম্পূৰ্ণ কৰিছিল। বৰ্তমান তেওঁ আহাংগামাতে বাস কৰে।

## কৰ্মজীৱন
উদৰীয়ে প্ৰথমে এগৰাকী গ্ৰাফিক ডিজাইনাৰ হিচাপে কেৰিয়াৰ আৰম্ভ কৰিছিল আৰু লেক হাউচৰপৰা কম্পিউটাৰ ছফ্টৱেৰত ডিপ্লমা লাভ কৰিছিল। তেওঁ এখন ব্যক্তিগত প্ৰতিষ্ঠানত প্ৰায় আঠ বছৰ ধৰি গ্ৰাফিক ডিজাইনাৰ হিচাপে কাম কৰিছিল, কিন্তু ক’ভিড-১৯ মহামাৰীৰ প্ৰভাৱত তেওঁক কামৰপৰা অব্যাহতি দিয়া হয়। চাকৰি হেৰুৱাৰ পিছত তেওঁ সাংবাদিকতাৰ ক্ষেত্ৰখনত আগ্ৰহ প্ৰকাশ কৰে। প্ৰথম অৱস্থাত তেওঁৰ শ্ৰবণ অক্ষমতাৰ বাবে শ্ৰীলংকাৰ কোনো সংবাদ প্ৰতিষ্ঠানে তেওঁক নিযুক্তি দিব বিচৰা নাছিল।

তেওঁ শ্ৰীলংকা চেণ্ট্ৰেল ফেডাৰেচন অৱ ডেফ (SLCFD)-ত কৰ্মচাৰী হিচাপে কাম কৰাৰ লগতে ডেফ ৱমেনছ এছ’চিয়েচন অৱ শ্ৰীলংকাৰ সহকাৰী সম্পাদিকা হিচাপেও সেৱা আগবঢ়ায়।

২০২০ চনৰ ছেপ্টেম্বৰ মাহত তেওঁ শ্ৰীলংকা ডেভেলপমেণ্ট জাৰ্ণেলিষ্ট ফ’ৰামৰ (SDJF) অধীনত প্ৰশিক্ষণ লাভ কৰে। এই প্ৰশিক্ষণৰ অংশ হিচাপে তেওঁ গালে জিলাৰ হিক্কাডুৱাত ফেচ মাস্কৰ অনুপযুক্ত নিষ্কাশনৰ ফলত হোৱা পৰিৱেশ প্ৰদূষণৰ ওপৰত নিজৰ প্ৰথমটো প্ৰতিৱেদন দাখিল কৰে। ২০২১ চনৰ ১ জানুৱাৰীত তেওঁক চৰকাৰীভাৱে শ্ৰীলংকাৰ প্ৰথমগৰাকী মহিলা বধিৰ সংবাদ দাতা হিচাপে স্বীকৃতি প্ৰদান কৰা হয়। সাংকেতিক ভাষা আৰু ম’বাইল জাৰ্ণেলিজম কৌশল ব্যৱহাৰ কৰি পৰিৱেশৰ সমস্যাসমূহ দাঙি ধৰি তেওঁ জনপ্ৰিয়তা অৰ্জন কৰে। ইয়াৰ পিছতে তেওঁ বিখ্যাত সংবাদ প্ৰতিষ্ঠান চিৰাচা টিভিত কাম কৰাৰ সুযোগ লাভ কৰে।

## তথ্যসূত্ৰ

শ্ৰেণী:শ্ৰীলংকাৰ ব্যক্তি
শ্ৰেণী:সাংবাদিক
ইভা ৰণৱীৰা

**ইভা ৰণৱীৰা** (ইংৰাজী:  Eva Ranaweera; ১৯২৪ — ৯ ফেব্ৰুৱাৰী ২০১০) এগৰাকী নাৰীবাদী লেখিকা, কবি আৰু সাংবাদিক আছিল, যিয়ে ইংৰাজী আৰু সিংহল দুয়োটা ভাষাতে লিখিছিল। তেওঁ *বনিতা বিত্থী* নামৰ জনপ্ৰিয় মহিলা আলোচনীখনৰ প্ৰথমগৰাকী সম্পাদিকা আছিল।

## জীৱনী
ৰণৱীৰাৰ জন্ম শ্ৰীলংকাৰ এক অভিজাত পৰিয়ালত হৈছিল আৰু তেওঁ ইংৰাজী ভাষাত কথা পাতি ডাঙৰ-দীঘল হৈছিল। তেওঁৰ পৰিয়ালে ব্ৰিটিছ ঔপনিৱেশিক প্ৰশাসনৰ অধীনত কাম কৰিছিল। তেওঁ গাম্পাহাৰ হোলী ক্ৰছ কলেজত শিক্ষা গ্ৰহণ কৰিছিল। ১৯৪৯ চনৰপৰা ১৯৫৩ চনলৈ কলম্বো বিশ্ববিদ্যালয়ত ইংৰাজী, ইতিহাস আৰু সিংহল ভাষা অধ্যয়ন কৰিছিল। পৰৱৰ্তী সময়ত তেওঁ ইংৰাজী আৰু সিংহল দুয়োটা ভাষাতে কিতাপ আৰু প্ৰবন্ধ প্ৰকাশ কৰিছিল।

বিশ্ববিদ্যালয়ৰ শিক্ষা সমাপ্ত কৰি তেওঁ সিংহল ভাষাৰ বাতৰি কাকত *লংকাদীপা*ত যোগদান কৰে। চাৰি বছৰ ধৰি সংবাদ সেৱাত থকাৰ পিছত তেওঁ কলম্বো বিশ্ববিদ্যালয়ত অনুবাদক হিচাপে কাম আৰম্ভ কৰে। ইয়াৰ মাজতে তেওঁ ছুইজাৰলেণ্ড, ৰাছিয়া, চীন, ভাৰত আৰু ভিয়েটনাম ভ্ৰমণ কৰাৰ লগতে ইজিপ্টত কাম কৰিছিল। শ্ৰীলংকালৈ ঘূৰি অহাৰ পাছত তেওঁ মহিলা আলোচনী *বনিতা বিত্থী*ৰ সম্পাদিকা হিচাপে নিযুক্তি লাভ কৰে। নাৰীবাদী হিচাপে তেওঁ বিশেষকৈ গ্ৰাম্য মহিলাসকলৰ মৰ্যাদা আৰু অধিকাৰৰ হকে মাত মাতিছিল।

২০১০ চনৰ ৯ ফেব্ৰুৱাৰীত ৰণৱীৰাৰ মৃত্যু হয়। মৃত্যুৰ সময়ত তেওঁ 'কান্থা হাণ্ডা' নামৰ নাৰীবাদী সংস্থাৰদ্বাৰা প্ৰকাশিত আলোচনী *ভইচেছ অৱ ৱমেন* সম্পাদনা কৰি আছিল।

## স্বীকৃতি
ৰণৱীৰাক এগৰাকী পাৰদৰ্শী দ্বিভাষিক লেখিকা হিচাপে জনা যায়। তেওঁৰ উপন্যাস *লাইচা* আৰু *চেডোনা*ত গ্ৰাম্য শ্ৰমিক শ্ৰেণীৰ জীৱন চিত্ৰণৰ বাবে তেওঁ প্ৰশংসিত হৈছিল। তেওঁৰ উপন্যাসত 'চেতনাৰ ধাৰা' কৌশল ব্যৱহাৰ কৰা বাবে তেওঁক জেমছ জয়েচৰ সৈতে তুলনা কৰা হয়। তেওঁৰ উপন্যাস *চেডোনা*ৰ আধাৰত শ্ৰীলংকাত এখন বঁটা বিজয়ী টেলিভিছন ধাৰাবাহিক নিৰ্মাণ কৰা হৈছিল।

## বঁটা আৰু সন্মান

### ৰাজ্যিক সাহিত্য বঁটা
* ১৯৯৮ — *উইথ মায়া*
* ১৯৯৩ — *ৱেন উই ৰিটাৰ্ণড উইদাউট ইউ*

### গ্ৰেচিয়ান প্ৰাইজ
* ২০০০ (চুটি তালিকাভুক্ত) — *ব্লিচফুলি*
* ১৯৯৬ (চুটি তালিকাভুক্ত) — *উইথ মায়া*
* ১৯৯৪ (চুটি তালিকাভুক্ত) — *ৱাট উইল ইউ ডু ডু ডু ক্লাৰা, ৱাট উইল ইউ ডু?*

## নিৰ্বাচিত ৰচনাৱলী

### সিংহল ভাষাত
#### উপন্যাস
* *লাইচা* (১৯৬৭)
* *চেডোনা* (১৯৭৩)

#### নাটক
* *আট্টাকামাল পাৰাভাগিয়া* (১৯৯৩)
* *পিন গোনা*
* *লোভি গাহে পিলিলাই*
* *এহাটা ভাহালা নীল আহাচাই*

### ইংৰাজী ভাষাত
#### কবিতা
* *ৱাট উইল ইউ ডু ডু ডু ক্লাৰা ৱাট উইল ইউ ডু?* (১৯৯৪)
* *উইথ মায়া* (১৯৯৭)
* *এণ্ডিং উইথ বিগিনিং* (২০০১)

#### অ-কল্পকাহিনী
* *চাম লিটাৰেৰী ৱমেন অৱ শ্ৰীলংকা* (১৯৯১)

## তথ্যসূত্ৰ

শ্ৰেণী:শ্ৰীলংকাৰ ব্যক্তি
শ্ৰেণী:লেখিকা
মীনাক্ষী (মান্কী)

**মিনাক্ষী** বা স্থানীয়ভাৱে জনা **মানকী** ১১শ শতিকাৰ মিথিলাৰ কৰ্ণাট বংশৰ ৰজা নন্যাদেৱৰ ৰাজ-দৰবাৰৰ এগৰাকী ৰাজকীয় নৃত্যশিল্পী আছিল। ৰাজ দৰবাৰৰ নৃত্য-পটিয়সী হোৱাৰ উপৰিও তেওঁ এগৰাকী সাহসী আৰু দেশপ্ৰেমিক মহিলাও আছিল। মিথিলাৰ সাহিত্যিক ঐতিহ্য ৰক্ষাৰ বাবে মিথিলাৰ পণ্ডিতসকলৰ পাণ্ডুলিপি আক্ৰমণকাৰীৰ হাতৰ পৰা ৰক্ষা কৰিবলৈ তেওঁ নিজৰ প্ৰাণ আহুতি দিছিল। পাণ্ডুলিপিসমূহৰ সুৰক্ষাৰ বাবে তেওঁ কৰা জীৱন বলিদানৰ বাবে তেওঁক স্মৰণ কৰা হয়।

## পিছৰ জীৱন
মিনাক্ষী আছিল নট জাতিৰ এগৰাকী ৰাজকীয় নৃত্যশিল্পী। কিংবদন্তি অনুসৰি তেওঁ অমৰাৱতীৰ ৰজাৰ ৰাজ-দৰবাৰৰ ৰাজকীয় নৃত্যশিল্পী আছিল আৰু তেওঁ নিজৰ ৰজা আৰু ৰাজ্যৰ প্ৰতি অতি আনুগত্যশীল আছিল। কোৱা হয় যে ৰাজ্যৰ পণ্ডিতসকলৰ সাহিত্যিক সমল,  পাণ্ডুলিপিসমূহ হৰণ কৰিবলৈ বহিঃৰাজ্যৰ আক্ৰমণকাৰীয়ে বহুবাৰ আক্ৰমণ চলাইছিল। এবাৰ মিথিলাক বাঙালী আৰু নৱদ্বীপৰ আক্ৰমণকাৰীয়ে আক্ৰমণ কৰিছিল, যাতে তেওঁলোকে ইয়াৰ পৰা জ্ঞানৰ কেন্দ্ৰ চুৰি কৰি নিজৰ ঠাইলৈ লৈ যাব পাৰে। এই কথা মিনাক্ষীয়ে গম পালে আৰু তাৰ পিছত তেওঁ পাণ্ডুলিপিবোৰ কঢ়িয়াই নিয়া বাকচটোৰ পৰা মনে মনে সকলো সম্পদ উলিয়াই পৰিৱৰ্তে তাত নিজক আৱদ্ধ কৰি আক্ৰমণকাৰীৰ সৈতে গুচি গ’ল। এইদৰে তেওঁ ৰাষ্ট্ৰৰ ঐতিহ্যৰ ৰক্ষক হৈ মিথিলাৰ পাণ্ডুলিপিসমূহৰ সুৰক্ষাৰ বাবে নিজৰ প্ৰাণ আহুতি দিয়ে।

## উত্তৰাধিকাৰ
বিহাৰৰ মিথিলা অঞ্চলৰ মধুবনী জিলাৰ সৰসো গাঁৱত তেওঁৰ নামেৰে নামাকৰণ কৰা এখন ঐতিহাসিক দিহ আছে। এই দিহক *মানকী দিহ* বুলি জনা যায়। তাত তেওঁৰ বাসস্থান আছিল। তেওঁৰ স্মৃতি ৰোমন্থন কৰিবলৈ তেওঁৰ সাহসৰ কাহিনী এতিয়াও দেশৰ বিভিন্ন নাট্যগৃহত অভিনয়ৰ জৰিয়তে প্ৰদৰ্শন কৰা হয়।

## তথ্যসূত্ৰ

শ্ৰেণী:ভাৰতীয় নাৰী
নাইকি দেৱী

**নাইকি দেৱী** ১১৭৫ চনৰপৰা চাউলুক্য বংশৰ প্ৰতিনিধি ৰাণী আছিল যেতিয়া তেওঁৰ পুত্ৰ দ্বিতীয় মূলৰাজাৰ শৈশৱ কালত আছিল।  তেওঁ চাউলুক্য ৰজা অজয়পালৰ ৰাণী আছিল। গুজৰাটত ঘূৰিদ আক্ৰমণক প্ৰতিহত কৰাৰ বাবেও তেওঁ জনপ্ৰিয়ভাৱে পৰিচিত।

## প্ৰাথমিক জীৱন
তেওঁৰ আগৰ জীৱনৰ বিষয়ে বিশেষ জনা নাযায়, মেৰুটুংগাৰ প্ৰবন্ধচিন্তামণিৰ মতে তেওঁ আছিল পৰমৰ্দীৰ কন্যা। এটা তত্ত্বই এই পৰমৰ্দীক কদম্ব ৰজা পেৰমাদি-দেৱ বুলি চিনাক্ত কৰিছে যদিও ইতিহাসবিদ অশোকে কুমাৰ মজুমদাৰৰ মতে তেওঁ সম্ভৱতঃ চাণ্ডেলা ৰজা পৰমৰ্দিৰ (ৰাজত্ব প্ৰায় ১১৬৫-১২০৩ খ্ৰীষ্টাব্দ) কন্যা আছিল।  

চাউলুক্য শাসক অজয়পালৰ লগত বিবাহপাশত আবদ্ধ হৈ মুলৰাজা নামেৰে পুত্ৰ সন্তান জন্ম দিয়ে, যি পিছলৈ পিতৃৰ মৃত্যুৰ পাছত শিশু অৱস্থাত সিংহাসনৰ অধিকাৰী হয়। ১১৭৫ চনত যেতিয়া তেওঁৰ পুত্ৰই পিতৃৰ পিছত ৰজা হয়, তেতিয়া পুত্ৰৰ কম বয়স বাবে তেওঁৰ মাতৃ ৰাজ্যৰ প্ৰতিনিধি ৰাণী হয়। 

## ঘূৰিদ আক্ৰমণ
১১৭৫ চনত ঘোৰৰ মহম্মদে সিন্ধু নদী পাৰ হৈ মুলতান আৰু উচ দখল কৰাৰ পাছত ১১৭৮ চনত থাৰ মৰুভূমিৰ মাজেৰে বৰ্তমানৰ গুজৰাটত প্ৰৱেশ কৰে। ঘোৰৰ মহম্মদে দ্বিতীয় মুলাৰাজা আৰু নাদোল, জালৌৰ আৰু আবুৰ ৰাজপুত সহযোগীসকলে কাছাৰাদাৰ যুদ্ধত পৰাস্ত কৰে। যুদ্ধৰ স্থান আবু পাহাৰৰ পাদদেশৰ ওচৰৰ কায়ন্দ্ৰ নামৰ এখন গাঁও বুলি চিনাক্ত কৰা হৈছে। পাৰ্চী বুৰঞ্জীবিদ মিনহাজ আল-চিৰাজ আৰু ফেৰিষ্টাই উল্লেখ কৰিছে যে ঘোৰৰ মহম্মদক দ্বিতীয় ভীমা (মুলাৰাজাৰ ভাতৃ আৰু উত্তৰাধিকাৰী)দ্বাৰা পৰাস্ত হৈছিল যদিও এপিগ্ৰাফিক প্ৰমাণে নিশ্চিত কৰিছিল যে ঘূৰিদ আক্ৰমণৰ সময়ত দ্বিতীয় মুলাৰাজাই শাসন কৰিছিল।

পিছৰ মেৰুটুংগাৰ বিৱৰণীত কোৱা হৈছে যে নাইকি দেৱীয়ে নিজৰ পুত্ৰ মূলৰাজাক কোলাত লৈ চাউলুক্য সেনাৰ নেতৃত্বত গৈ গাড়ৰাঘাট পাছত ঘূৰিদ বাহিনীক পৰাস্ত কৰি পুত্ৰৰ বাবে "গজনীৰ ৰজাৰ বিজয়ী" উপাধি লাভ কৰে। কিন্তু অশোকে কুমাৰ মজুমদাৰে মেৰুতুংগাৰ লেখাক সমালোচনা কৰে, যিয়ে পৌৰাণিক কাহিনী ব্যৱহাৰ কৰি পাঠকক মোহিত কৰা বুলি।

## জনপ্ৰিয় সংস্কৃতিত
২০২২ চনৰ গুজৰাটী ঐতিহাসিক ছবি নায়িকা দেৱী: দ্য ৱাৰিয়ৰ কুইনত খুছি শ্বাহে নাইকি দেৱীৰ চৰিত্ৰত অভিনয় কৰিছে।

## তথ্যসূত্ৰ

শ্ৰেণী:ভাৰতীয় নাৰী
নাছিমা আক্তাৰ

**নাছিমা আক্তাৰ** (বাংলা: নাসিমা আক্তাব়; জন্ম ১৯৭০) এগৰাকী বাংলাদেশী বিজ্ঞানী যিয়ে পাৰমাণৱিক চিকিৎসা বিজ্ঞানত বিশেষজ্ঞতা অৰ্জন কৰিছে। ২০১০ চনত ভ্ৰুণৰ অস্বাভাৱিকতা ধৰা পেলোৱাৰ বাবে নাকল ট্ৰেন্সলুচেন্সী আৰু পাৰমাণৱিক হৃদৰোগ বিজ্ঞান বিষয়ত কৰা গৱেষণাৰ বাবে তেওঁ BAS-TWAS যুৱ বিজ্ঞানী বঁটা লাভ কৰে। ২০১৩ চনত পাৰমাণৱিক চিকিৎসা আৰু আল্ট্ৰাছন'গ্ৰাফীৰ ক্ষেত্ৰত আগবঢ়োৱা অগ্ৰণী কামৰ বাবে তেওঁক এলছেভিয়াৰ ফাউণ্ডেশ্যন বঁটাৰে সন্মানিত কৰা হয়।

## জীৱনী
১৯৭০ চনত জন্মগ্ৰহণ কৰা নাছিমা আক্তাৰে চিলেট এম এ জি ওচমানী চিকিৎসা মহাবিদ্যালয়ত অধ্যয়ন কৰি ১৯৯৫ চনত স্নাতক ডিগ্ৰী লাভ কৰে। ইয়াৰ পিছত তেওঁ বঙ্গবন্ধু শেখ মুজিব চিকিৎসা বিশ্ববিদ্যালয়ৰ পৰা এম. ফিল. (২০০১) আৰু জাপানৰ কানাজৱা বিশ্ববিদ্যালয়ৰ পৰা পিএইচডি (২০০৮) ডিগ্ৰী লাভ কৰে। ইয়াৰ পিছত তেওঁ জাপানৰ কাগৱা বিশ্ববিদ্যালয়ত ধাত্ৰীবিদ্যা সংক্ৰান্তীয় আল্ট্ৰাছন'গ্ৰাফীৰ প্ৰশিক্ষণ লয়।

১৯৯৮ চনত আক্তাৰে বাংলাদেশ পৰমাণু শক্তি আয়োগত এগৰাকী পাৰমাণৱিক চিকিৎসা চিকিৎসক হিচাপে কৰ্মজীৱন আৰম্ভ কৰে। তেওঁ গৰ্ভধাৰণৰ প্ৰথম তিনি মাহত ভ্ৰুণৰ বিসংগতি ধৰা পেলাবলৈ নাকল ট্ৰেন্সলুচেন্সী ব্যৱহাৰৰ ওপৰত গৱেষণা কৰিছে। তেওঁ গ্ৰেভছ ৰোগৰ চিকিৎসাৰ বাবে ৰেডিঅ’আয়ডিন থেৰাপীৰ সৈতে আনুষংগিক ঔষধ ব্যৱহাৰৰ ওপৰতো গৱেষণা চলাইছে। ইয়াৰ উপৰিও তেওঁ নিগনিৰ ওপৰত পৰীক্ষা-নিৰীক্ষা চলাই চিগমা ৰিচেপ্টৰ ইমেজিং পদ্ধতিৰে ডিমেনচিয়া, স্কিজ'ফ্ৰেনিয়া আৰু টিউমাৰৰ বৃদ্ধিৰ তদন্ত কৰিবলৈ ৰেডিঅ'ট্ৰেচাৰ বিকশিত কৰাৰ কাম কৰিছে।

## বঁটা আৰু সন্মান
এগৰাকী যুৱ বিজ্ঞানী হিচাপে নাছিমা আক্তাৰে বাংলাদেশ ছচাইটি অফ নিউক্লিয়াৰ মেডিচিনৰ পৰা যুৱ বিজ্ঞানী বঁটা আৰু স্বৰ্ণ পদককে ধৰি কেইবাটাও বঁটা লাভ কৰিছে। ২০১০ চনত তেওঁ BAS-TWAS যুৱ বিজ্ঞানী বঁটা লাভ কৰে আৰু ২০১৩ চনত চিকিৎসা আৰু জীৱ বিজ্ঞানত তেওঁৰ অগ্ৰণী কামৰ বাবে OWSD-এলছেভিয়াৰ ফাউণ্ডেশ্যন বঁটাৰে সন্মানিত হয়। এলছেভিয়াৰ বঁটাত নগদ ধনৰ উপৰিও বষ্টনত অনুষ্ঠিত আমেৰিকান এছ’চিয়েশ্যন ফৰ দ্য এডভান্সমেণ্ট অৱ ছায়েন্সৰ সভাত অংশগ্ৰহণৰ আমন্ত্ৰণো অন্তৰ্ভুক্ত আছিল।

## তথ্যসূত্ৰ

## বাহ্যিক সংযোগ
* 

শ্ৰেণী:বাংলাদেশৰ ব্যক্তি
শ্ৰেণী:মহিলা বিজ্ঞানী
আলীশা ছাহুখান

**আলীশা ছাহুখান** (বা ছাহু খান) এগৰাকী ফিজিয়ান চিকিৎসক। তেওঁ ফিজিৰ স্বাস্থ্য আৰু চিকিৎসা সেৱা মন্ত্ৰালয়ৰ স্বাস্থ্য সুৰক্ষা বিভাগৰ মুৰব্বী। ক’ভিড-১৯ মহামাৰী আৰু তাৰ পূৰ্বৰ সৰুআই মহামাৰীৰ বিৰুদ্ধে দেশখনে চলোৱা যুঁজত তেওঁ গুৰুত্বপূৰ্ণ ভূমিকা পালন কৰিছে। ফিজি ছান কাকতে তেওঁক "২০২০ চনৰ ১০ গৰাকী বিশিষ্ট ফিজিয়ান"ৰ এগৰাকী হিচাপে মনোনীত কৰিছিল।

## প্ৰাৰম্ভিক জীৱন
ছাহুখান দন্ত চিকিৎসক ইমতিয়াজ ছাহুখান আৰু আশলা সিঙৰ জ্যেষ্ঠ কন্যা। তেওঁ ছুভাৰ ইণ্টাৰনেশ্যনেল স্কুলত অধ্যয়ন কৰিছিল। ইয়াৰ পিছত তেওঁ ফিজি স্কুল অৱ মেডিচিনত চিকিৎসা শাস্ত্ৰ অধ্যয়ন কৰে। ২০১১ চনত তেওঁ ফিজিৰ চিকিৎসা ব্যৱস্থাত এগৰাকী ইণ্টাৰ্ন হিচাপে কাম আৰম্ভ কৰে। ছাহুখান নেফ্ৰ’লজিষ্ট অম্ৰীশ কৃষ্ণনৰ সৈতে বিবাহপাশত আবদ্ধ হয় আৰু তেওঁলোকৰ দুটি সন্তান আছে।

## কৰ্মজীৱন
চিকিৎসা বৃত্তিত চাৰি বছৰ কটোৱাৰ পিছত ছাহুখানে আমেৰিকা যুক্তৰাষ্ট্ৰৰ জৰ্জিয়াৰ আটলাণ্টাত থকা ইম’ৰী বিশ্ববিদ্যালয়ৰ ৰলিন্স স্কুল অৱ পাব্লিক হেল্থত অধ্যয়ন কৰিবলৈ ফুলব্ৰাইট জলপানি লাভ কৰে। তাৰ পৰা তেওঁ জনস্বাস্থ্য বিষয়ত স্নাতকোত্তৰ ডিগ্ৰী লাভ কৰে। ২০১৭ চনত ফিজিলৈ ঘূৰি আহি তেওঁক সংক্ৰামক ৰোগৰ ৰাষ্ট্ৰীয় উপদেষ্টা হিচাপে নিযুক্তি দিয়া হয়। ২০২১ চনত তেওঁ স্বাস্থ্য সুৰক্ষা বিভাগৰ মুৰব্বী হিচাপে দায়িত্ব গ্ৰহণ কৰে। ফিজিত ক’ভিড-১৯ৰ আগমনৰ পিছত ছাহুখানে ফিজিৰ টেলিভিছনত সঘনাই উপস্থিত হৈ জনসজাগতা সৃষ্টিত সহায় কৰিছিল।

২০২২ চনৰ পৰা ছাহুখানে বিশ্ব বেংক আৰু বিশ্ব স্বাস্থ্য সংস্থাৰ যুটীয়া 'পেণ্ডেমিক ফাণ্ড'ৰ কাৰিকৰী উপদেষ্টা পেনেলত সেৱা আগবঢ়াই আহিছে।

## তথ্যসূত্ৰ

## বাহ্যিক সংযোগ
* ক’ভিড-১৯ সন্দৰ্ভত ছাহুখানৰ সৈতে হোৱা এটা দূৰদৰ্শন সাক্ষাৎকাৰ

শ্ৰেণী:ফিজি
শ্ৰেণী:চিকিৎসাবিদ
ভাচিটি ছ'কো

**ভাচিটি ছোকো** (ইংৰাজী: Vasiti Soko) এগৰাকী ফিজিয়ান ভৌগোলিক তথ্য প্ৰণালী বিশেষজ্ঞ আৰু ফিজিৰ ৰাষ্ট্ৰীয় দুৰ্যোগ ব্যৱস্থাপনা কাৰ্যালয়ৰ সঞ্চালক। ২০২১ চনৰ অক্টোবৰ মাহত তেওঁ ৰাষ্ট্ৰসংঘৰ দুৰ্যোগ বিপদাশংকা হ্ৰাস কাৰ্যালয়ৰ পৰা উদ্বোধনী 'উইমেনছ ইণ্টাৰনেশ্যনেল নেটৱৰ্ক ফৰ ডিজাষ্টাৰ ৰিস্ক ৰিডাকচন' (WIN DRR) নেতৃত্ব বঁটা লাভ কৰে।

## শিক্ষা
ভাচিটি ছোকোৱে ২০০৬ চনত ফিজিৰ ছুভাত অৱস্থিত ইউনিভাৰ্ছিটি অৱ দা চাউথ পেচিফিকৰ পৰা স্নাতক ডিগ্ৰী আৰু ভৌগোলিক তথ্য প্ৰণালীৰ ডিপ্লমা লাভ কৰে। ২০১৮ চনত তেওঁ অষ্ট্ৰেলিয়াৰ মেলবৰ্ণত থকা আৰ এম আই টি বিশ্ববিদ্যালয়ৰ পৰা জিঅ’ডেছি আৰু স্থানিক বিজ্ঞানত স্নাতকোত্তৰ ডিগ্ৰী লাভ কৰে।

## কৰ্মজীৱন
স্নাতক ডিগ্ৰী লাভ কৰাৰ পিছত ছোকোৱে থাইলেণ্ড, অষ্ট্ৰেলিয়া আৰু কেইবাখনো মাইক্ৰোনেছিয়ান দেশত গোলকীয় তথ্য প্ৰণালীৰ সৈতে জড়িত বিভিন্ন কামত নিয়োজিত হয়। ২০১৩ চনৰ পৰা ২০১৬ চনৰ ভিতৰত তেওঁ ফিজিৰ চেনি উদ্যোগ ট্ৰিবিউনেলত ভৌগোলিক তথ্য প্ৰণালী পৰিচালক হিচাপে কাম কৰিছিল। ২০১৯ চনত স্নাতকোত্তৰ শিক্ষা সম্পূৰ্ণ কৰাৰ পিছত তেওঁ ৰাষ্ট্ৰীয় দুৰ্যোগ ব্যৱস্থাপনা কাৰ্যালয়ৰ প্ৰথমগৰাকী মহিলা সঞ্চালক হিচাপে নিযুক্তি লাভ কৰে। বৰ্তমান তেওঁ মানৱ গতিশীলতা সম্পৰ্কীয় পেচিফিক টেকনিকেল ৱৰ্কিং গ্ৰুপৰ সহ-অধ্যক্ষ আৰু দুৰ্যোগ সম্পৰ্কীয় পৰিসংখ্যাৰ এছিয়া-পেচিফিক ৱৰ্কিং গ্ৰুপৰ উপ-অধ্যক্ষ হিচাপে কাৰ্যনিৰ্বাহ কৰি আছে।

ৰাষ্ট্ৰীয় দুৰ্যোগ ব্যৱস্থাপনা কাৰ্যালয়ৰ সঞ্চালকৰ দায়িত্ব লৈ ছোকোৱে সংবাদমেলৰ জৰিয়তে ফিজিৰ জনসাধাৰণৰ মাজত অতি কম সময়তে পৰিচিত হৈ পৰে। তেওঁ সকলো সংবাদমেলত সাংকেতিক ভাষাৰ প্ৰচলন কৰা প্ৰথমগৰাকী সঞ্চালক।

## বঁটা আৰু সন্মান
২০২১ চনৰ অক্টোবৰ মাহত ছোকোৱে অষ্ট্ৰেলিয়ান এইডৰ সহযোগত প্ৰদান কৰা উইমেনছ ইণ্টাৰনেশ্যনেল নেটৱৰ্ক ফৰ ডিজাষ্টাৰ ৰিস্ক ৰিডাকচন উৎকৃষ্ট নেতৃত্ব বঁটা লাভ কৰে। দুৰ্যোগ বিপদাশংকা হ্ৰাসৰ আন্তঃৰাষ্ট্ৰীয় দিৱসত এই বঁটা ঘোষণা কৰা হৈছিল। ৰাষ্ট্ৰসংঘৰ দুৰ্যোগ বিপদাশংকা হ্ৰাস কাৰ্যালয়ে উল্লেখ কৰে যে তেওঁ উন্নত নীতি আৰু আইনৰ জৰিয়তে ফিজিৰ দুৰ্যোগ ব্যৱস্থাপনা শক্তিশালী কৰিছে আৰু মহিলা তথা বিশেষভাৱে সক্ষম ব্যক্তিসকলক এই প্ৰক্ৰিয়াত অন্তৰ্ভুক্ত কৰাৰ নতুন পথ বিচাৰি পাইছে।

## তথ্যসূত্ৰ

## বাহ্যিক সংযোগ
*২০২১ চনৰ জানুৱাৰী মাহত ক্ৰান্তীয় ঘূৰ্ণীবতাহ এনাৰ সন্দৰ্ভত ভাচিটি ছোকোৰ সংবাদমেল

শ্ৰেণী:ফিজি
শ্ৰেণী:মহিলা বিজ্ঞানী
যোগেন্দ্ৰ নাথ ফুকন

**ড° যোগেন্দ্ৰ নাথ ফুকন** (ইংৰাজী :**Dr. Jogendra Nath Phukan**) অসমৰ এগৰাকী গৱেষক আৰু বুৰঞ্জীবিদ। ২০০৭ চনৰ পৰা ২০০৯ চনলৈ তেওঁ পূৰ্বাঞ্চল তাই সাহিত্য সভাৰ সভাপতি আছিল। ড° ফুকন গুৱাহাটী বিশ্ববিদ্যালয়ৰ বুৰঞ্জী বিভাগৰ এগৰাকী প্ৰাক্তন অধ্যাপক।

## বঁটাবাহন
চুকাফা বঁটা, ২০০৮ (অসম চৰকাৰৰ দ্বাৰা প্ৰদত্ত)
পদ্মশ্ৰী বঁটা, ২০২০ (ভাৰতৰ চতুৰ্থ সৰ্বোচ্চ অসামৰিক সন্মান)
সুশীলা মহৰ্জন

**সুশীলা মহৰ্জন** এগৰাকী নেপালী জৈৱ ৰসায়নবিদ আৰু জৈৱ প্ৰযুক্তিবিদ। তেওঁ নেপালৰ 'ৰিচাৰ্চ ইনষ্টিটিউট ফৰ বায়োছায়েন্স এণ্ড বায়োটেকন’লজী'ৰ (RIBB) গৱেষণা সঞ্চালক। ২০১১ চনত তেওঁ এই প্ৰতিষ্ঠানটো সহ-প্ৰতিষ্ঠা কৰিছিল।

## প্ৰষ্ঠভূমি আৰু শিক্ষা
নেপালৰ ললিতপুৰ জিলাৰ বাদেগাঁৱত সুশীলা মহৰ্জনৰ জন্ম হৈছিল। তেওঁৰ পিতৃৰ নাম জিত গোবিন্দ মহৰ্জন আৰু মাতৃৰ নাম ৰাধা দেৱী মহৰ্জন। তেওঁৰ তিনিগৰাকী ভগ্নী আৰু এজন ভাতৃ আছে। তেওঁ আৰ্ণিকো চেকেণ্ডাৰী বোৰ্ডিং স্কুলৰ পৰা স্কুলীয়া শিক্ষা সমাপ্ত কৰি অমৃত ছায়েন্স কলেজত অধ্যয়ন কৰে। ইয়াৰ পিছত তেওঁ ত্ৰিভুৱন বিশ্ববিদ্যালয়ৰ পৰা জৈৱ ৰসায়নত স্নাতকোত্তৰ ডিগ্ৰী লাভ কৰে। পৰৱৰ্তী সময়ত তেওঁ দক্ষিণ কোৰিয়াৰ ছান মুন বিশ্ববিদ্যালয়ৰ পৰা পিএইচডি ডিগ্ৰী লাভ কৰে।

## কৰ্মজীৱন
সুশীলা মহৰ্জন নেপালৰ 'ৰিচাৰ্চ ইনষ্টিটিউট ফৰ বায়োছায়েন্স এণ্ড বায়োটেকন’লজী'ৰ গৱেষণা সঞ্চালক। তেওঁ ঔষধৰ ক্ষেত্ৰত ব্যৱহাৰ কৰিব পৰা মাটিৰ অণুজীৱৰ (soil microbes) ওপৰত গৱেষণা চলাইছে, য'ত নতুন এণ্টিবায়োটিক প্ৰস্তুত কৰাৰ সম্ভাৱনীয়তা অন্তৰ্ভুক্ত হৈ আছে। তেওঁৰ এই অনন্য কামৰ স্বীকৃতি স্বৰূপে ২০১৬ চনত তেওঁ উন্নয়নশীল দেশৰ ৫ গৰাকী যুৱ বিজ্ঞানীৰ ভিতৰত এগৰাকী হিচাপে 'এলছেভিয়াৰ ফাউণ্ডেশ্যন বঁটা' লাভ কৰে।

নেপাললৈ ঘূৰি আহি তেওঁ চিকিৎসা বিজ্ঞানত প্ৰাকৃতিক সম্পদৰ ব্যৱহাৰৰ ওপৰত কাম আৰম্ভ কৰে। তেওঁ উচ্চ উচ্চতাৰ মাটিত থকা 'ষ্ট্ৰেপ্টোমাইচিছ'ৰ (streptomyces) ওপৰত গৱেষণা কৰি বৰ্তমানৰ ঔষধৰ প্ৰতি প্ৰতিৰোধ গঢ়ি তোলা ৰোগসমূহৰ বাবে নতুন এণ্টিবায়োটিক বিকশিত কৰাৰ কাম কৰিছে। তদুপৰি তেওঁ নেপালত বিজ্ঞান শিক্ষাৰ মান উন্নত কৰাৰ বাবে ছাত্ৰ-ছাত্ৰীসকলক গৱেষণাগাৰত ব্যৱহাৰিক শিক্ষা গ্ৰহণ কৰিবলৈ উৎসাহিত কৰি আহিছে।

২০১৮ চনৰ এপ্ৰিল মাহলৈকে মহৰ্জনে বষ্টনৰ ব্ৰিগাম এণ্ড উইমেনছ হাস্পতালত এগৰাকী পষ্ট-ডক্টৰেল গৱেষক হিচাপে 'অৰ্গেন-অন-এ-চিপ' (organ-on-a-chip) পদ্ধতি ব্যৱহাৰ কৰি ৰোগৰ ক্ষেত্ৰত লিংগ বৈষম্যৰ ওপৰত গৱেষণা কৰি আছিল।

## তথ্যসূত্ৰ

## বাহ্যিক সংযোগ
* লিংকড-ইনত সুশীলা মহৰ্জন

শ্ৰেণী:নেপালৰ ব্যক্তি
শ্ৰেণী:জৈৱ ৰসায়নবিদ
শ্ৰেণী:মহিলা বিজ্ঞানী
সবিতা মহৰ্জন

**সবিতা মহৰ্জন** (ইংৰাজী: Sabita Maharjan; জন্ম ১৯৮০) এগৰাকী কম্পিউটাৰ বিজ্ঞানী। তেওঁ নৰৱেৰ অছলো বিশ্ববিদ্যালয়ৰ ইনফৰ্মেটিক্স বিভাগৰ নেটৱৰ্ক আৰু ডিষ্ট্ৰিবিউটেড চিষ্টেমৰ অধ্যাপক। তেওঁৰ গৱেষণাৰ বিষয়সমূহ হ'ল ৱায়াৰলেছ নেটৱৰ্ক, নেটৱৰ্ক সুৰক্ষা, গ্ৰীণ কম্পিউটিং আৰু ভেহিকুলাৰ এড হক নেটৱৰ্ক। মূলতঃ নেপালৰ নিবাসী মহৰ্জনে নেপাল, জাপান আৰু নৰৱেত শিক্ষা গ্ৰহণ কৰিছে আৰু নেপাল, ছিংগাপুৰ আৰু নৰৱেত কৰ্মৰত হৈছে।

## প্ৰাৰম্ভিক জীৱন আৰু শিক্ষা
১৯৮০ চনত কাঠমাণ্ডুত সবিতা মহৰ্জনৰ জন্ম হৈছিল। তেওঁৰ পিতৃ-মাতৃয়ে এটা পথৰ দাঁতত পাচলিৰ দোকান চলাইছিল। তেওঁ মেইটিঘৰৰ ছেইণ্ট জেভিয়াৰ্ছ কলেজ আৰু তাৰ পিছত ত্ৰিভুৱন বিশ্ববিদ্যালয়ৰ পুলচোক কেম্পাছত অধ্যয়ন কৰে, য'ৰ পৰা তেওঁ ২০০৪ চনত স্নাতক ডিগ্ৰী সম্পূৰ্ণ কৰে। ইয়াৰ পিছত তেওঁ জাপান চৰকাৰৰ পৰা জলপানি লাভ কৰি টকিঅ' ইনষ্টিটিউট অৱ টেকন'লজীত অধ্যয়ন কৰে আৰু ২০০৮ চনত স্নাতকোত্তৰ ডিগ্ৰী লাভ কৰে। ২০০৯ চনত তেওঁ নৰৱেৰ অছলো বিশ্ববিদ্যালয়লৈ যায় আৰু ২০১৩ চনত তাৰ পৰা পিএইচডি সম্পূৰ্ণ কৰে।

## কৰ্মজীৱন
মহৰ্জনে ২০০৪ চনৰ পৰা ২০০৬ চনলৈকে ত্ৰিভুৱন বিশ্ববিদ্যালয়ত অধ্যাপনা কৰিছিল আৰু ২০১০ চনত ছিংগাপুৰৰ ইনষ্টিটিউট ফৰ ইনফোকম ৰিচাৰ্চত কাম কৰিছিল। পিএইচডি সম্পূৰ্ণ কৰাৰ পিছত তেওঁ চিমুলা মেট্ৰ’পলিটান চেণ্টাৰ ফৰ ডিজিটেল ইঞ্জিনিয়াৰিংত এগৰাকী গৱেষক বিজ্ঞানী হিচাপে যোগদান কৰাৰ লগতে অছলো বিশ্ববিদ্যালয়ত সহযোগী অধ্যাপক হিচাপেও কাৰ্যনিৰ্বাহ কৰে। পৰৱৰ্তী সময়ত তেওঁ অছলো বিশ্ববিদ্যালয়ৰ পূৰ্ণকালীন অধ্যাপক হয়।

শৈক্ষিক কামৰ বাহিৰেও মহৰ্জনে নৰৱেৰ অনা-আৱাসিক নেপালী সংস্থাৰ মহিলা সমন্বয়ক হিচাপে নেতৃত্বদায়ী ভূমিকা পালন কৰিছে।

## স্বীকৃতি
মহৰ্জনে ২০২০ চনত আই ই ই ই কমিউনিকেচন চচাইটিৰ গ্ৰীণ কমিউনিকেচন এণ্ড কম্পিউটিং টেকনিকেল কমিটিৰ তৰফৰ পৰা 'আউটষ্টেণ্ডিং ইয়ং ৰিচাৰ্চাৰ এৱাৰ্ড' লাভ কৰিছিল।

## তথ্যসূত্ৰ

## বাহ্যিক সংযোগ
*ব্যক্তিগত ৱেবছাইট

শ্ৰেণী:কম্পিউটাৰ বিজ্ঞানী
শ্ৰেণী:নেপালৰ ব্যক্তি
শ্ৰেণী:মহিলা বিজ্ঞানী
আমিনা দিলবাজী

**আমিনা পাশা কিজি দিলবাজী** (আজেৰবাইজানী: Əminə Dilbazi; ২৬ ডিচেম্বৰ ১৯১৯ – ৩০ এপ্ৰিল ২০১০) এগৰাকী আজেৰবাইজানী লোক-নৃত্যশিল্পী আছিল।

## জীৱনী
কবি মিৰভাৰিড দিলবাজীৰ ভগ্নী আমিনা দিলবাজীৰ জন্ম কাজাখৰ এটা গ্ৰাম্য পৰিয়ালত হৈছিল। কিন্তু তেওঁৰ ককায়েকৰ মৃত্যুৰ পিছত পৰিয়ালটো বাকুত থিতাপি লয় আৰু তাতেই তেওঁ ডাঙৰ-দীঘল হয়। দহ বছৰ বয়সত তেওঁৰ ভৰিৰ পক্ষাঘাত ধৰা পৰিছিল, যাৰ বাবে তেওঁ দীৰ্ঘদিন ধৰি চিকিৎসা গ্ৰহণ কৰিবলগীয়া হৈছিল। ১৬ বছৰ বয়সত তেওঁ এগৰাকী জিমনাষ্ট হিচাপে পৰিচিত হয় আৰু আজেৰবাইজান ৰাজ্যিক লোকগীত আৰু নৃত্য দলত যোগদান কৰে। তেওঁৰ নৃত্য শিক্ষক আছিল ইলা আৰ্বাটোভ। মাত্ৰ তিনি বছৰৰ ভিতৰতে তেওঁ সেই দলৰ সহকাৰী বেলি মাষ্টাৰ হিচাপে নিযুক্তি লাভ কৰে।

১৯৪০-ৰ দশকত তুৰাজী লোক-নৃত্য প্ৰদৰ্শন কৰি তেওঁ বিশেষ খ্যাতি লাভ কৰে। সেই সময়ত তেওঁৰ আঁঠুৰ আঘাত গুৰুতৰ আছিল যদিও তেওঁ ভৰি কটা যোৱাৰ আশংকা নেওচিও অনুষ্ঠান পৰিৱেশন কৰিছিল। তুৰাজী তেওঁৰ আটাইতকৈ প্ৰিয় নৃত্য আছিল। এজন বেলি মাষ্টাৰ হিচাপে তেওঁ ইন্নাবী, তাৰাকামা, মিৰ্জাই আৰু নাজ ইলামাৰ দৰে বিখ্যাত লোক-নৃত্যসমূহ মঞ্চস্থ কৰিছিল। ১৯৪৯ চনত তেওঁ বাকু ক’ৰিওগ্ৰাফী স্কুলত নৃত্য প্ৰশিক্ষক হিচাপে কাম আৰম্ভ কৰে। তেওঁ ১৯৫৬ চনত মুক্তি পোৱা বিখ্যাত আজেৰবাইজানী সংগীত প্ৰধান চলচ্চিত্ৰ 'ইফ নট ডেট ৱান, দেন ডিচ ৱান'-ত ক’ৰিওগ্ৰাফাৰ হিচাপে কাম কৰাৰ লগতে নিজেও এক দৃশ্যত নৃত্য প্ৰদৰ্শন কৰিছিল।

১৯৫৯ চনত আমিনা দিলবাজীক আজেৰবাইজান এছ এছ আৰৰ জনপ্ৰিয় শিল্পী উপাধিৰে সন্মানিত কৰা হয়। নৃত্যৰ পৰা অৱসৰ লোৱাৰ পিছতো তেওঁ বিভিন্ন নৃত্য দলৰ কলা নিৰ্দেশক হিচাপে কাম কৰি গৈছিল।

## ব্যক্তিগত জীৱন
আনিমা দিলবাজীয়ে সংগীত পৰিচালক জৌদত হাজিয়েভৰ সৈতে বিবাহপাশত আৱদ্ধ হৈছিল আৰু তেওঁলোক প্ৰায় ছয় দশক ধৰি সুখী বিবাহিত জীৱন অতিবাহিত কৰিছিল। তেওঁলোকৰ চাৰিটা সন্তান আছিল। তেওঁলোকৰ ডাঙৰ পুত্ৰ ইছমাইল হাজিয়েভ কানাডাৰ ছিল্ক ৱে অৰ্কেষ্ট্ৰাৰ পৰিচালক।

২০১০ চনৰ মাৰ্চ মাহত আমিনা দিলবাজীয়ে ষ্ট্ৰোকত আক্ৰান্ত হয় আৰু সুস্থ হৈ নুঠাকৈয়ে ৩০ এপ্ৰিলত তেওঁৰ মৃত্যু হয়।

## তথ্যসূত্ৰ

শ্ৰেণী:লোক নৃত্যশিল্পী
শ্ৰেণী:আজেৰবাইজান
ব্যটৌটাছ বেলিয়াজুছ

**ব্যটৌটাছ ফিনাদাৰ "ব্যটছ" বেলিয়াজুছ** (২৬ ফেব্ৰুৱাৰী ১৯০৮ – ২০ ছেপ্টেম্বৰ ১৯৯৪) এজন নৃত্যশিল্পী, লোক-নৃত্য প্ৰশিক্ষক আৰু ক'ৰিওগ্ৰাফাৰ আছিল। তেওঁক আমেৰিকা যুক্তৰাষ্ট্ৰত আন্তঃৰাষ্ট্ৰীয় লোক-নৃত্যৰ পিতৃস্বৰূপ বুলি গণ্য কৰা হয়। 

তেওঁ বিশেষকৈ লিথুৱানিয়ান নৃত্যত বিশেষজ্ঞ আছিল, কিন্তু আন বহুতো ধৰণৰ নৃত্যৰো প্ৰদৰ্শন আৰু শিক্ষা দিছিল। তেওঁ নৃত্য আৰু জনগোষ্ঠীয় বিষয়ৰ ওপৰত একাধিক কিতাপ প্ৰকাশ কৰিছিল আৰু 'ভিল্টিছ' নামৰ এখন লোক-সংস্কৃতি বিষয়ক আলোচনীও আৰম্ভ কৰিছিল। 

তেওঁ ৰাছিয়ান সাম্ৰাজ্যৰ অন্তৰ্গত লিথুৱানিয়াৰ পাকুমপ্ৰিছত জন্মগ্ৰহণ কৰিছিল আৰু সৰু কালতে ৰাছিয়ান তথা জাৰ্মান নৃত্য শিকিছিল। যুদ্ধৰ বাবে তেওঁ সাময়িকভাৱে জন্মস্থান এৰি পলায়ন কৰিবলগীয়া হৈছিল। ১৪ বছৰ বয়সত তেওঁ আইতাকৰ সৈতে আমেৰিকা যুক্তৰাষ্ট্ৰলৈ প্ৰব্ৰজন কৰে আৰু চিকাগোত বসতি স্থাপন কৰে। তেওঁৰ লিয়ন আছ আৰু জুলিয়াছ নামৰ দুজন কনিষ্ঠ ভাতৃ আৰু গাইট জেকেণ্টেছ নামৰ এগৰাকী ভগ্নী আছিল। চিকাগোত তেওঁ এটা এম্ব্ৰয়ডৰী কোম্পানী, এটা নোমাল কাপোৰৰ জাহাজ (fur ship) আৰু এটা মটৰ গাড়ীৰ মেইল অৰ্ডাৰ প্ৰতিষ্ঠানত কাম কৰিছিল। 

জুল ভাৰ্নৰ "এইট্টি ডেজ এৰাউণ্ড দ্য ৱৰ্ল্ড" পঢ়াৰ পিছত তেওঁ এছিয়া আৰু মধ্যপ্ৰাচ্যৰ প্ৰতি আগ্ৰহী হৈ পৰে আৰু স্থানীয় হিন্দু তথা আৰব লোকৰপৰা তেওঁলোকৰ নৃত্য শিকে। ১৯২৮ চনত তেওঁ লিথুৱানিয়ান বাতৰি কাকত "নাউজিয়েনোছ"ৰ বৰ্ষপূৰ্তি কনচাৰ্টত তেওঁৰ সংগী আইৰিন জুজাইটাছৰ সৈতে এছিয়ান আৰু লিথুৱানিয়ান নৃত্য পৰিৱেশন কৰিছিল। ১৯২৯ চনত তেওঁ চিকাগোত এটা নৃত্য ষ্টুডিঅ' খোলে। তেওঁ লিথুৱানিয়ান গোট আৰু গায়ক দলৰ বাবেও ক'ৰিওগ্ৰাফী কৰিছিল। 

১৯৩৩ চনত ব্যটছক চিকাগোৰ বিশ্ব মেলা (World's Fair)ৰ বাবে লিথুৱানিয়ান প্ৰদৰ্শনী প্ৰস্তুত কৰিবলৈ নিৰ্বাচিত কৰা হয়। তেওঁ চিকাগো পাৰ্ক ডিষ্ট্ৰিক্টৰ বিনোদনমূলক কাৰ্যসূচীৰ অংশ হিচাপে লোক-নৃত্য শিকাবলৈও নিৰ্বাচিত হৈছিল। ১৯৩৭ চনত চিকাগো বিশ্ববিদ্যালয়ৰ ইণ্টাৰনেশ্যনেল হাউচত লোক-নৃত্য শিকাবলৈ তেওঁক নিযুক্তি দিয়া হয়। ১৯৩৯ চনত তেওঁ "ফোক লোৰ" নামৰ এখন নিউজলেটাৰ প্ৰকাশ কৰে আৰু সাময়িকভাৱে "ফোক ডান্সাৰ্ছ নুক" নামৰ এটা নৃত্য গৃহ খোলে। 

১৯৪৩ চনত ব্যটছ আলাবামাৰ ফেয়াৰহোপলৈ স্থানান্তৰিত হয় আৰু স্কুল অৱ অৰ্গেনিক এডুকেচনত আন্তঃৰাষ্ট্ৰীয় লোক-নৃত্যৰ পৰিচয় দিয়ে। লগতে তেওঁ এটা আন্তঃৰাষ্ট্ৰীয় লোক-নৃত্য উৎসৱৰো আয়োজন কৰিছিল। ইয়াৰ পিছতে তেওঁ যক্ষ্মা ৰোগত আক্ৰান্ত হয় আৰু ইয়াৰ ফলত তেওঁ নিজৰ মাত হেৰুৱাই পেলায়। ১৯৪৫ চনত তেওঁ পুনৰ চিকাগোলৈ উভতি আহে আৰু ইণ্টাৰনেশ্যনেল হাউচত শিক্ষকতাৰ কামত যোগদান কৰে। 

১৯৪৯ চনত তেওঁক ষ্টকটন ফোক ডান্স কেম্পত শিকাবলৈ আমন্ত্ৰণ জনোৱা হয়। তাত কেইবছৰমান শিক্ষকতা কৰাৰ পাছত তেওঁ পুনৰ যক্ষ্মা ৰোগত আক্ৰান্ত হয় আৰু সুস্থ হ’বলৈ ছান ডিয়েগোিলৈ স্থানান্তৰিত হয়। ১৯৫৯ চনত তেওঁ ডেনভাৰলৈ যায় আৰু তেওঁৰ সোঁ হাঁওফাঁওত এটা টিউমাৰ-ধৰা পৰে। ইয়াৰ ফলত তেওঁৰ হাঁওফাঁওৰ একাংশ কাটি পেলাবলগীয়া হয়। 

১৯৮৬ চনত তেওঁ মেৰী বি জেনচেন, জৰ্জ ফ্ৰেণ্ডচেন আৰু এল ডেবেইন ইয়ংৰ সৈতে মিলি নেচনেল ফোক অৰ্গেনাইজেশ্যন প্ৰতিষ্ঠা কৰে। নৃত্য শিক্ষাৰ ক্ষেত্ৰত আগবঢ়োৱা অৱদানৰ বাবে ১৯৭২ চনত নেচনেল ডান্স এছ'চিয়েশ্যনে তেওঁক হেৰিটেজ এৱাৰ্ডেৰে সন্মানিত কৰে।

## তথ্যসূত্ৰ

শ্ৰেণী:নৃত্যশিল্পী
শ্ৰেণী:লোক নৃত্যশিল্পী
মোৰেনা চেলৰী

**মোৰেনা চেলৰী** (২০ এপ্ৰিল ১৯২২ – ২২ এপ্ৰিল ১৯৭২) এগৰাকী এল ছেলভাডৰৰ লোক-নৃত্যশিল্পী আছিল। তেওঁ চান ছেলভাডৰত জন্মগ্ৰহণ কৰিছিল আৰু অতি কম বয়সৰ পৰাই নৃত্য জীৱন আৰম্ভ কৰিছিল। চেলৰীয়ে সমগ্ৰ পশ্চিমীয়া বিশ্বত অনুষ্ঠান পৰিৱেশন কৰিছিল আৰু নিজৰ দেশত এখন লোক-নৃত্যৰ বিদ্যালয় স্থাপন কৰিছিল। ভৰিৰ পক্ষাঘাতৰ পৰা পৰিত্ৰাণ পোৱাৰ পিছত তেওঁ মৃত্যুৰ লৈকে কেৱল বগা সাজহে পৰিধান কৰিছিল।

## জীৱনী
১৯২২ চনৰ ২০ এপ্ৰিলত এল ছেলভাডৰৰ চান ছেলভাডৰৰ চান জোছ চুবুৰীত মোৰেনা চেলৰীৰ জন্ম হৈছিল। চাৰি বছৰ বয়সৰ পৰাই তেওঁ নৃত্য আৰম্ভ কৰিছিল। এজনীয়া কালত লুই মাৰ্নে নামৰ এজন ব্যক্তিয়ে চান ছেলভাডৰৰ এখন ফাৰ্মত চেলৰীৰ নৃত্যৰ দৃশ্যগ্ৰহণ কৰিছিল, যিটো আমেৰিকা যুক্তৰাষ্ট্ৰত প্ৰদৰ্শিত হৈছিল আৰু নেচনেল জিঅ’গ্ৰাফিকৰ প্ৰবন্ধত নথিভুক্ত কৰা হৈছিল। তেওঁৰ ৰাজহুৱা অনুষ্ঠানসমূহলৈ বহু বিশিষ্ট লোকৰ আগমন ঘটিছিল। লেখক এডিলবেৰ্টো টৰেছে তেওঁৰ বিষয়ে লিখিছিল যে তেওঁ "এল ছেলভাডৰৰ বাবে বহু ৰাষ্ট্ৰদূততকৈ বেছি কাম কৰিছে।"

চেলৰীয়ে মেক্সিকো চিটিৰ পালাচিঅ' ডি বেলাছ আৰ্টেছত অধ্যয়ন কৰিবলৈ জলপানি লাভ কৰিছিল। ১৯৬১ চনত চেলৰীয়ে নিজৰ নামত এটা নৃত্য দল গঠন কৰিছিল। তেওঁ এল ছেলভাডৰৰ পৰ্যটন মন্ত্ৰালয়ৰ দ্বাৰা আয়োজিত অনুষ্ঠানসমূহৰ দায়িত্বত আছিল। কৰ্মজীৱনৰ সময়ত তেওঁ সমগ্ৰ মধ্য আমেৰিকা, নিউয়ৰ্ক চিটি আৰু বনত অনুষ্ঠান পৰিৱেশন কৰিছিল। কষ্টা ৰিকাত তেওঁ "মোৰেনা ডি কুচকাটলান" উপনাম লাভ কৰিছিল। চান ছেলভাডৰলৈ ঘূৰি অহাৰ পিছত তেওঁ ফোক ডান্স একাডেমী প্ৰতিষ্ঠা কৰে আৰু বিদ্যালয় তথা পুনৰ্সংস্থাপন কেন্দ্ৰসমূহৰ বাবে বিনামূলীয়া প্ৰদৰ্শনৰ আয়োজন কৰিছিল।

## মৃত্যু
পঞ্চাশ বছৰীয়া জন্মদিনৰ পুৱা মোৰেনা চেলৰী নিৰুদ্দেশ হৈছিল। পাঞ্চিমালকো গাঁৱৰ ওচৰৰ পুৱেৰ্টা ডেল ডায়বলো পাহাৰৰ তলত তেওঁৰ মৃতদেহ পোৱা গৈছিল। স্থানীয় আৰক্ষীয়ে তেওঁক পাহাৰৰ ওপৰৰ পৰা পেলাই দিয়া বুলি সিদ্ধান্ত লৈছিল, যদিও তেওঁৰ আত্মীয়সকলে কৈছিল যে নিজৰ নৃত্য দলটো চলাই নিবলৈ কৰা বিনিয়োগত লোকচান হোৱাৰ বাবে তেওঁ হতাশাত ভুগি আছিল।

## তথ্যসূত্ৰ

শ্ৰেণী:লোক নৃত্যশিল্পী
অছনাত এলকবিৰ

**অছনাত এলকবিৰ** (אסנת אלכביר) এগৰাকী ইজৰাইলী গায়িকা, নৃত্যশিল্পী, চিত্ৰশিল্পী আৰু নাট্য পৰিচালক। তেওঁ ভাৰতৰ বনাৰস হিন্দু বিশ্ববিদ্যালয়ত দহ বছৰতকৈও অধিক সময় ধৰি ভাৰতীয় ধ্ৰুপদী নৃত্য আৰু সংগীত অধ্যয়ন কৰিছে। বৰ্তমান তেওঁ তেল আভিভ বিশ্ববিদ্যালয়ত ভাৰতীয় ধ্ৰুপদী থিয়েটাৰ, নৃত্য আৰু সংগীতৰ শিক্ষা দিয়ে।

## অধ্যয়ন আৰু প্ৰাৰম্ভিক কৰ্মজীৱন
১৯৯০ চনত ভাৰতলৈ আহি তেওঁ উত্তৰপাৰাত বুদ্ধদেৱ চৈতন্যৰ ওচৰত ভ্ৰামৰী চিত্ৰকলা অধ্যয়ন কৰিবলৈ আৰম্ভ কৰে। ইয়াৰ পিছত তেওঁ বুদ্ধদেৱৰ ওচৰত ভ্ৰামৰী কথক নৃত্যৰ শিক্ষা গ্ৰহণ কৰে। তেওঁ নিজৰ শিক্ষক আৰু তেওঁৰ পত্নী খ্ৰীষ্টা চৈতন্যৰ সৈতে ভাৰতৰ বিভিন্ন স্থানত অনুষ্ঠান পৰিৱেশন কৰিছিল।

নব্বৈৰ দশকত তেওঁ চত্ৰপতি সিঙৰ ওচৰত পখৱাজ বাদন শিকে। তেওঁ ভাৰতীয় ধ্ৰুপদী সংগীত আৰু নৃত্যত স্নাতক তথা স্নাতকোত্তৰ ডিগ্ৰী লাভ কৰে। তেওঁ বনাৰস হিন্দু বিশ্ববিদ্যালয়ৰ সংগীত বিভাগৰ মুৰব্বী তথা প্ৰখ্যাত ধ্ৰুপদ গায়ক অধ্যাপক ঋত্বিক সান্যালৰ ওচৰত ধ্ৰুপদ গায়ন শৈলী অধ্যয়ন কৰিছিল।

## শৈল্পিক কাৰ্যকলাপ

নব্বৈৰ দশকৰ শেষৰ ফালৰ পৰা অছনাত এলকবিৰে ভাৰত আৰু ইজৰাইলৰ মাজত সময় অতিবাহিত কৰি আহিছে। তেওঁ ইজৰাইল আৰু বিদেশৰ বিভিন্ন স্থানত ভাৰতীয় ধ্ৰুপদী নৃত্য আৰু ধ্ৰুপদ গায়ন পৰিৱেশন কৰাৰ লগতে ৰিমন স্কুল অৱ জাজ এণ্ড কণ্টেম্পৰাৰী মিউজিক, লেভিনস্কি কলেজ আৰু তেল আভিভ বিশ্ববিদ্যালয়ত শিক্ষাদান কৰি আহিছে।

২০০২, ২০০৩ আৰু ২০০৪ চনত তেওঁ একো চহৰত অনুষ্ঠিত বিকল্প থিয়েটাৰ মহোৎসৱত 'কমন লেংগুৱেজ' শীৰ্ষক নাট্য প্ৰদৰ্শন পৰিচালনা কৰিছিল। এই প্ৰকল্পত ইজৰাইলৰ মুছলমান, ইহুদী আৰু খ্ৰীষ্টান অভিনেতা-অভিনেত্ৰীসকলে অংশ লৈছিল আৰু ইয়াত ভাৰতীয় নাট্য কৌশল তথা বিষয়বস্তু ব্যৱহাৰ কৰা হৈছিল।

২০০৩ চনত তেওঁৰ ভাৰত ভ্ৰমণৰ অভিজ্ঞতাৰ আধাৰত 'ৱেৰ দ্য টু ৰিভাৰ্ছ মিট' নামৰ এখন গ্ৰন্থ প্ৰকাশ পায়। ২০০৪ চনত তেওঁ প্ৰাথমিক বিদ্যালয়ৰ বাবে ভাৰতীয় ভূগোলৰ পাঠ্যপুথি এখনৰ ক্ষেত্ৰতো সহযোগিতা আগবঢ়ায়।

তেওঁ তেল আভিভত বাস কৰে আৰু বৰ্তমান শিশুৰ বাবে এক মাল্টিমিডিয়া প্ৰকল্পত কাম কৰি আছে।

## তথ্যসূত্ৰ

## বাহ্যিক সংযোগ
*ডাগৰ পৰিয়ালৰ ৱেবছাইট
*'ৱেৰ দ্য টু ৰিভাৰ্ছ মিট' কিতাপখনৰ এটা অধ্যায় (হিব্ৰু ভাষাত) 
*ইউটিউব ভিডিঅ': পোনপটীয়া অনুষ্ঠান

শ্ৰেণী:নৃত্যশিল্পী
শ্ৰেণী:গায়িকা
শ্ৰেণী:চিত্ৰশিল্পী
শ্ৰেণী:ইজৰাইলৰ ব্যক্তি
ছিলভিনা ফাবাৰ্ছ

**ছিলভিনা ফাবাৰ্ছ** (২২ ফেব্ৰুৱাৰী ১৯৪৪ – ৩১ মাৰ্চ ২০২৫) এগৰাকী কিউবান লোক-নৃত্যশিল্পী আৰু বেলাৰিনা আছিল। তেওঁ কিউবাৰ ৰাষ্ট্ৰীয় লোক-নৃত্য দলৰ প্ৰধান নৃত্যশিল্পী আৰু লেটিন আমেৰিকা তথা ইউৰোপৰ এজন প্ৰখ্যাত লোক-নৃত্য প্ৰশিক্ষক আছিল। কৰ্মজীৱনত তেওঁ 'ভানগাৰ্ডিয়া নেচনেল', 'ডিষ্টিঞ্চিয়ন ফৰ নেচনেল কালচাৰ' আৰু 'আলেজো কাৰ্পেণ্টিয়াৰ মেডেল'সহ অসংখ্য বঁটা আৰু স্বীকৃতি লাভ কৰিছিল। ২০১৪ চনত তেওঁক কিউবাৰ ৰাষ্ট্ৰীয় নৃত্য বঁটাৰে সন্মানিত কৰা হৈছিল।

## জীৱন আৰু কৰ্মজীৱন
ছিলভিনা ফাবাৰ্ছ গিলালৰ জন্ম ১৯৪৪ চনৰ ২২ ফেব্ৰুৱাৰীত কিউবাৰ চাণ্টিয়াগো ডি কিউবাত হৈছিল। তেওঁৰ পূৰ্বপুৰুষ গিনি আৰু ঘানাৰ আছিল। সৰু কালত তেওঁ কুঁহিয়াৰ খেতিত কাম কৰাৰ লগতে আলু ৰুইছিল আৰু কফি তুলিছিল। তেওঁ হাইটিৰ এটা সম্প্ৰদায়ৰ সৈতে বাস কৰিছিল আৰু তেওঁলোকৰ পৰা লোক-নৃত্য শিকিছিল। চৈধ্য বছৰ বয়সত তেওঁ ফিডেল কাষ্ট্ৰোৰ বিদ্ৰোহী সেনাবাহিনীত যোগদান কৰি কিউবাৰ বিপ্লৱত অংশগ্ৰহণ কৰিছিল। ১৯৫৯ চনত তেওঁ প্ৰথম কিউবান লোক-নৃত্য কোম্পানী 'বেলে ফ’লক্ল’ৰিকো ডি অৰিয়েণ্টে'ৰ সহ-প্ৰতিষ্ঠাপক হিচাপে কাম আৰম্ভ কৰে।

১৯৬৬ চনত তেওঁ ৰাষ্ট্ৰীয় লোক-নৃত্য দলত (CFN) গায়িকা হিচাপে যোগদান কৰে। কিন্তু এটা দুৰ্ঘটনাত তেওঁৰ স্বৰতন্ত্ৰী (vocal cords) ক্ষতিগ্ৰস্ত হোৱাৰ পিছত তেওঁ নৃত্যশিল্পী হিচাপে কাম অব্যাহত ৰখাৰ সংকল্প লয়। ১৯৭৯ চনত তেওঁ CFN-ৰ প্ৰধান নৃত্যশিল্পী হিচাপে নিযুক্তি লাভ কৰে। তেওঁ আলজেৰিয়া, ব্ৰাজিল, কানাডা, ফ্ৰান্স, ইটালী, জাপান, মেক্সিকো আৰু আমেৰিকা যুক্তৰাষ্ট্ৰসহ সমগ্ৰ বিশ্বতে অনুষ্ঠান পৰিৱেশন কৰিছিল।

শিক্ষকতাৰ ক্ষেত্ৰতো ফাবাৰ্ছৰ বিশেষ অৱদান আছিল। তেওঁ কানাডাৰ আলবাৰ্টা বিশ্ববিদ্যালয়, ইংলেণ্ডৰ লিভাৰপুল বিশ্ববিদ্যালয় আৰু লণ্ডন বিশ্ববিদ্যালয়ৰ লগতে জাপান, ৰাছিয়া আৰু ভেনিজুৱেলাত নৃত্য শিক্ষা প্ৰদান কৰিছিল। তেওঁ ভেনিজুৱেলাত এটা লোক-নৃত্য দল গঠন কৰাত সহায় কৰিবলৈ দুবছৰ সময় অতিবাহিত কৰিছিল।

ফাবাৰ্ছে তেওঁৰ সুদীৰ্ঘ কৰ্মজীৱনত বহুতো সন্মান লাভ কৰিছিল। ইয়াৰ ভিতৰত ১৯৭৪ চনত পেৰুৰ ফেষ্টিডানজাৰ পৰা 'গোল্ডেন ছেণ্ডেল' ট্ৰফী, ১৯৭৫ চনত ফ্ৰান্সত 'গোল্ডেন বেৰেল' আৰু ১৯৮৮ চনত চিচিলিত 'গোল্ডেন টেম্পল' ট্ৰফী অন্যতম। ২০১৪ চনত তেওঁ কিউবাৰ সৰ্বোচ্চ নৃত্য সন্মান 'ৰাষ্ট্ৰীয় নৃত্য বঁটা' লাভ কৰে।

২০২৫ চনৰ ৩১ মাৰ্চত ৮১ বছৰ বয়সত ছিলভিনা ফাবাৰ্ছৰ মৃত্যু হয়।

## তথ্যসূত্ৰ

শ্ৰেণী:কিউবান ব্যক্তি
শ্ৰেণী:লোক নৃত্যশিল্পী
ডি. ৰায় হোৱাইট

**ডোনাল্ড ৰায় হোৱাইট** (১৭ এপ্ৰিল ১৯২৭ – ২ জুলাই ১৯৮৫) এজন আমেৰিকান পাহাৰীয়া নৃত্যশিল্পী আৰু মনোৰঞ্জনকাৰী আছিল। তেওঁ হোৱাইট পৰিয়ালৰ মুৰব্বী আছিল। হোৱাইট পৰিয়ালৰ বিষয়ে সবিশেষ বৰ্ণনা কৰা কেইবাখনো আমেৰিকান তথ্যচিত্ৰত তেওঁক প্ৰদৰ্শন কৰা হৈছে। তেওঁৰ নৃত্য শৈলী আছিল এপ্লাচিয়ান পৰ্বতমালাৰ থলুৱা *টেপ ডান্সিং* আৰু *ক্লগ ডান্সিং*ৰ এক সূক্ষ্ম মিশ্ৰণ। ১৯৮৫ চনত তেওঁৰ হত্যাৰ পূৰ্বে হোৱাইটে আঞ্চলিক তাৰকা হিচাপে খ্যাতি লাভ কৰিছিল আৰু তেওঁক সেই সময়ৰ অন্যতম শ্ৰেষ্ঠ পাহাৰীয়া নৃত্যশিল্পী হিচাপে জনা গৈছিল। তেওঁৰ পুত্ৰ জেচকো হোৱাইটে (যাক "দ্য ডান্সিং আউটল'" বুলি জনা যায়) তেওঁৰ এই নৃত্য শৈলীটো আগুৱাই নিছে আৰু এতিয়াও প্ৰদৰ্শন অব্যাহত ৰাখিছে।

## সংবাদ মাধ্যমত
*টকিং ফিট: চ'লো চাউদাৰ্ণ ডান্স - ফ্লেটফুট, বাক এণ্ড টেপ* নামৰ এটা পিবিএচ (PBS) বিশেষ অনুষ্ঠানত ডি. ৰায় হোৱাইটক এজন বিখ্যাত পাহাৰীয়া নৃত্যশিল্পী হিচাপে উপস্থাপন কৰা হৈছিল। ইয়াৰ উপৰিও *দ্য ৱাইল্ড এণ্ড ৱাণ্ডাৰফুল হোৱাইটছ অৱ ৱেষ্ট ভাৰ্জিনিয়া* ছবিতো তেওঁৰ প্ৰসংগ উল্লেখ কৰা হৈছে। ১৯৯১ চনৰ পিবিএচ চিনেমা *ডান্সিং আউটল'ত* পুত্ৰ জেচকোৰ পাহাৰীয়া নৃত্যশিল্পী হিচাপে থকা দক্ষতাক নথিভুক্ত কৰা হৈছিল। ২০০৯ চনৰ ছবি *ইট কেম ফ্ৰম ট্ৰাফালগাৰ* আৰু ২০০৯ চনৰ ডকুড্ৰামা *হোৱাইট লাইটিন* ডি. ৰায় আৰু জেচকোৰ দ্বাৰা অনুপ্ৰাণিত আছিল। হেংক উইলিয়ামছ ৩-ৰ গান *"ডি. ৰায় হোৱাইট"* তেওঁৰ আৰু তেওঁৰ পৰিয়ালৰ ওপৰত আধাৰিত।

## মৃত্যু
১৯৮৫ চনৰ ২ জুলাইত পশ্চিম ভাৰ্জিনিয়াৰ প্ৰেণ্টাৰ চহৰৰ বাসিন্দা ৩০ বছৰীয়া ষ্টিভ আলেন ৰোৱে হোৱাইটৰ ঘৰৰ বাহিৰত হোৱাইট আৰু তেওঁৰ দুই পুত্ৰ জেচকো আৰু ডৰ্চি হোৱাইটক ১২-গজৰ শ্বটগানেৰে গুলীয়াইছিল। বুকুত গুলী লগাৰ ফলত ডি. ৰায় হোৱাইটৰ মৃত্যু হয় আৰু তেওঁৰ পুত্ৰদ্বয় আহত হয়। হোৱাইট আৰু তেওঁৰ পুত্ৰসকলৰ সৈতে ৰোৱেৰ তৰ্ক হোৱাৰ পিছতে এই হত্যাকাণ্ডটো সংঘটিত হৈছিল।

## তথ্যসূত্ৰ

## বাহ্যিক সংযোগ
* ডি. ৰায় হোৱাইটৰ হত্যাকাণ্ডৰ বাতৰি
* *[https://web.archive.org/web/20170723181819/http://www.folkstreams.net/film,121 টকিং ফিট: চ'লো চাউদাৰ্ণ ডান্স]*
* দ্য ৱাইল্ড এণ্ড ৱাণ্ডাৰফুল হোৱাইটছ অৱ ৱেষ্ট ভাৰ্জিনিয়াৰ আনুষ্ঠানিক ৱেবছাইট

শ্ৰেণী:নৃত্যশিল্পী
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:লোক নৃত্যশিল্পী
হুল্ডা গাৰবৰ্গ

**হুল্ডা গাৰবৰ্গ** (২২ ফেব্ৰুৱাৰী ১৮৬২ – ৫ নবেম্বৰ ১৯৩৪) এগৰাকী নৰৱেজিয়ান লেখিকা, ঔপন্যাসিক, নাট্যকাৰ, কবি, লোক-নৃত্যশিল্পী আৰু নাট্য প্ৰশিক্ষক আছিল। তেওঁ আৰ্নে গাৰবৰ্গৰ পত্নী আছিল। বৰ্তমান তেওঁক নৰৱেৰ পৰম্পৰাগত সাজ-পাৰ *বোনাড*ৰ  প্ৰতি জনসাধাৰণৰ আগ্ৰহ বৃদ্ধি কৰা ব্যক্তিগৰাকী হিচাপে জনা যায়।

## ব্যক্তিগত জীৱন
কাৰেন হুল্ডা বাৰ্গাৰ্চেনৰ জন্ম নৰৱেৰ ষ্টেঞ্জ মিউনিচিপালিটিৰ ছাষ্টাদ ফাৰ্মত হৈছিল। তেওঁৰ দুই বছৰ বয়সতে পিতৃ-মাতৃৰ বিবাহ বিচ্ছেদ হয় আৰু তেওঁ মাতৃৰ সৈতে হামাৰলৈ গুচি যায়। বাৰ বছৰ বয়সত তেওঁলোক ক্ৰিষ্টিয়ানিয়ালৈ (বৰ্তমানৰ অছলো) আহে। সোতৰ বছৰ বয়সৰ পৰাই তেওঁ পৰিয়ালটোক সহায় কৰিবলৈ এখন দোকানত কাম কৰিবলৈ লয়। ১৮৮৭ চনত তেওঁ লেখক আৰ্নে গাৰবৰ্গৰ সৈতে বিবাহপাশত আৱদ্ধ হয়।

গাৰবৰ্গ দম্পতীয়ে ন বছৰ কাল অষ্টাৰডালেনৰ "ক'লবটনেন" নামৰ এটা সৰু কুটিৰত বাস কৰিছিল। ১৮৮৮ চনত তেওঁলোকৰ পুত্ৰ আৰ্নেৰ জন্ম হয়। ১৮৯৭ চনত তেওঁলোক লাব্ৰাটেনলৈ বদলি হয় আৰু মৃত্যুৰ লৈকে তাতেই বাস কৰে। আৰ্নে আৰু হুল্ডা দুয়োকে নৰৱেৰ *নুডািহিঅ'ত* সমাধিস্থ কৰা হৈছে।

## সাংস্কৃতিক কৰ্ম
গাৰবৰ্গ থিয়েটাৰ, লোক-নৃত্য, ৰন্ধন প্ৰণালী আৰু মহিলাৰ অধিকাৰৰ দৰে ক্ষেত্ৰত এজন অগ্ৰণী ব্যক্তি আছিল। তেওঁ পৰম্পৰাগত ৰন্ধন প্ৰণালীৰ ওপৰত ভিত্তি কৰি *হেইমেষ্টেল* (১৮৯৯) নামৰ এখন কিতাপ লিখিছিল।

তেওঁ কেইবাখনো নাটক আৰু কমেডী ৰচনা কৰিছিল, যাৰ ভিতৰত *মড্ৰে* (১৮৯৫), *হোছ লিণ্ডেলণ্ডচ* (১৮৯৯) আৰু *নোৱাহৰ আৰ্ক* (১৮৯৯) উল্লেখযোগ্য। তেওঁ ১৮৯৯ চনত *ডেট নৰস্কে স্পেলাগেট* নামৰ এক নাট্যগোষ্ঠী স্থাপন কৰে আৰু *ডেট নৰস্কে থিয়েটাৰ*ৰ সহ-প্ৰতিষ্ঠাপক আছিল। ১৯০৩ চনত তেওঁ নৰৱেৰ লোকগীতৰ সংকলন *নৰস্কে ফোকভিচৰ* সম্পাদনা কৰে আৰু নৰৱেৰ সাজ-পাৰৰ পৰম্পৰাৰ ওপৰত *নৰস্ক ক্লাডেবুনাড* গ্ৰন্থখন লিখি উলিয়ায়।

তেওঁ তেওঁৰ স্বামী আৰ্নে গাৰবৰ্গৰ ডায়েৰীসমূহো সম্পাদনা কৰিছিল যিবোৰ আৰ্নেৰ মৃত্যুৰ পিছত প্ৰকাশ হৈছিল। তেওঁৰ নিজৰ ডায়েৰীসমূহৰ নিৰ্বাচিত অংশ ১৯৬২ চনত *ডায়েৰী ১৯০৩–১৯১৪* নামেৰে প্ৰকাশ কৰা হৈছিল।

সাংস্কৃতিক কামৰ উপৰিও তেওঁ ৰাজনীতিতো অংশ লৈছিল আৰু আচকাৰ মিউনিচিপালিটিৰ কাউন্সিলৰ সদস্য আছিল। ১৯৩২ চনত তেওঁক ৰয়েল নৰৱেজিয়ান অৰ্ডাৰ অৱ ছেইণ্ট ওলাভৰ নাইট (ফাৰ্স্ট ক্লাচ) সন্মানেৰে বিভূষিত কৰা হয়।

## তথ্যসূত্ৰ

## বাহ্যিক সংযোগ
* হুল্ডা গাৰবৰ্গৰ আলোকচিত্ৰ আৰু তথ্য 
* গাৰবৰ্গ চেণ্টাৰ

শ্ৰেণী:লেখিকা
শ্ৰেণী:লোক নৃত্যশিল্পী
শ্ৰেণী:নৰৱে'ৰ ব্যক্তি
ফাৰ্জানেহ কাবোলী

**ফাৰ্জানেহ কাবোলী** (জন্ম ২ মে' ১৯৪৯) এগৰাকী ইৰানী নৃত্যশিল্পী, ক'ৰিওগ্ৰাফাৰ আৰু অভিনেত্ৰী। তেওঁ ইৰানী লোক-নৃত্য আৰু ৰাষ্ট্ৰীয় নৃত্যকলাৰ এগৰাকী অগ্ৰণী ব্যক্তি। ইয়াৰ উপৰি তেওঁ ইৰানী থিয়েটাৰ জগতৰ এগৰাকী দক্ষ ক'ৰিওগ্ৰাফাৰ। 

## প্ৰাৰম্ভিক জীৱন
ফাৰ্জানেহ কাবোলীৰ জন্ম আৰু শৈশৱ তেহৰাণত অতিবাহিত হৈছিল। তেওঁৰ পিতৃ-মাতৃ দুয়ো সংগীতজ্ঞ আছিল। তেওঁৰ খুৰাক আলী আছগৰ গৰ্মচিৰী ইৰানী থিয়েটাৰৰ এজন পথ-প্ৰদৰ্শক আছিল আৰু আন এজন খুৰাক হুচাং শোকতি এজন বিখ্যাত ইৰানী গায়ক আছিল।

## নৃত্য
১৮ বছৰ বয়সৰপৰা কাবোলীয়ে তিনি বছৰ ধৰি *ইৰানী নেচনেল এণ্ড ফোকলোৰিক ডান্স একাডেমী*ত অধ্যয়ন কৰিছিল, যিখন ইৰাণৰ ৰাষ্ট্ৰীয় লোক-সংস্কৃতি সমাজৰ এখন বিদ্যালয় আছিল। এই একাডেমীত বিশ্বৰ অন্যতম শ্ৰেষ্ঠ নৃত্য প্ৰশিক্ষক আৰু ক’ৰিওগ্ৰাফাৰসকলক নিযুক্তি দিয়া হৈছিল। ইংলেণ্ডৰ ৰবাৰ্ট ডি ৱাৰেন আৰু তেওঁৰ পত্নী জেকেলিন ইয়াৰ প্ৰধান শিক্ষক আছিল। পৰৱৰ্তী সময়ত তেওঁ একাডেমীৰ নৃত্য দল *মাহাল্লী*ৰ এগৰাকী প্ৰধান নৃত্যশিল্পী হৈ পৰে।

ইৰানী বিপ্লৱৰ পূৰ্বে তেওঁ এগৰাকী বিখ্যাত *বেলাৰিনা* আছিল, কিন্তু ১৯৭৯ চনৰ পিছত তেওঁক ইৰাণত নৃত্য কৰিবলৈ অনুমতি দিয়া হোৱা নাছিল। বিপ্লৱৰ পিছত তেওঁ টেহৰাণত থকা নিজৰ ফ্লেটত এক গোপন নৃত্য আন্দোলনৰ অংশ হিচাপে ব্যক্তিগত নৃত্য শ্ৰেণী আৰম্ভ কৰে। সেই সময়ত ৰাজহুৱাকৈ নৃত্য প্ৰদৰ্শন কৰাৰ অৰ্থ আছিল কাৰাগাৰ বা জৰিমনাৰ সন্মুখীন হোৱাৰ সম্ভাৱনা। ১৯৯৮ চনৰ গ্ৰীষ্মকালত দীৰ্ঘ ২২ বছৰৰ বিৰতিৰ পিছত কাবোলীয়ে তেওঁৰ ছাত্ৰ-ছাত্ৰীসকলৰ সৈতে *ৱাহদত হল*ত মঞ্চত প্ৰথমবাৰৰ বাবে নৃত্য পৰিৱেশন কৰে। ১৯৯৯ চনত তেওঁ 'হাৰেকাট' নামৰ নিজা নৃত্য দল গঠন কৰে আৰু দূতাবাসসমূহৰ ভিতৰত কেৱল মহিলা দৰ্শকৰ বাবে অনুষ্ঠান পৰিৱেশন কৰিছিল।

কাবোলীৰ কেইবাজনো উল্লেখযোগ্য নৃত্য শিক্ষাৰ্থী আছে, যাৰ ভিতৰত উলডুজ আহমদজাদেহ আৰু ইডা মেফ্টাহী অন্যতম।

## অভিনয়
নৃত্যৰ উপৰি কাবোলী এগৰাকী অভিনেত্ৰী। ইৰানী বিপ্লৱৰ পিছত তেওঁ অভিনয় জীৱন আৰম্ভ কৰিছিল। অভিনেত্ৰী হিচাপে তেওঁৰ প্ৰথমটো মুখ্য ভূমিকা আছিল আকবৰ জঞ্জনপুৰৰ পৰিচালনাত আৰ্থাৰ মিলাৰৰ নাট *অল মাই চনছ*ত। সেই নাটকত তেওঁ খচৰো চাকিবায়ি, হাদী মাৰ্জবান আৰু সুৰায়া ঘাচেমীৰ দৰে অভিনেতা-অভিনেত্ৰীসকলক সহযোগিতা কৰিছিল। তেওঁ ১৯৮২ চনত হাদী মাৰ্জবানৰ নিৰ্দেশনাত *মেমইৰ্ছ অৱ দা এক্টৰ ইন এ চাপৰ্টিং ৰোল* নাটকত মুখ্য চৰিত্ৰত অভিনয় কৰিছিল।

## তথ্যসূত্ৰ

শ্ৰেণী:ইৰানৰ ব্যক্তি
শ্ৰেণী:অভিনেত্ৰী
শ্ৰেণী:লোক নৃত্যশিল্পী
ফ্ৰান্সিস্কা ৰেয়েছ-একুইনো

**ফ্ৰান্সিস্কা ৰেয়েছ-একুইনো** (ইংৰাজী:  Francisca Reyes-Aquino; ৯ মাৰ্চ ১৮৯৯ – ২১ নবেম্বৰ ১৯৮৩) এগৰাকী ফিলিপিনো লোক-নৃত্যশিল্পী আৰু শিক্ষাবিদ আছিল। তেওঁ ফিলিপাইনৰ লোক-নৃত্যৰ ওপৰত কৰা গৱেষণাৰ বাবে বিশেষভাৱে পৰিচিত। তেওঁ ৰিপাব্লিক এৱাৰ্ড অৱ মেৰিট আৰু ৰমন মেগছেছে বঁটা লাভ কৰিছিল। তেওঁক ফিলিপাইনৰ নৃত্য জগতৰ এগৰাকী ৰাষ্ট্ৰীয় শিল্পী হিচাপে অভিহিত কৰা হয়।

## জীৱনী
১৮৯৯ চনৰ ৯ মাৰ্চত বুলাকানৰ বোকায়ুত ফ্ৰান্সিস্কাৰ জন্ম হৈছিল। ৰেয়েছ-একুইনোৱে ফিলিপাইন বিশ্ববিদ্যালয়ৰ পৰা শাৰীৰিক শিক্ষা বিষয়ত স্নাতক ডিগ্ৰী লাভ কৰিছিল আৰু বষ্টনৰ চাৰ্জেণ্ট কলেজত অধ্যয়ন কৰিছিল।

ফিলিপাইন বিশ্ববিদ্যালয়ত এগৰাকী ছাত্ৰী হিচাপে লোক-নৃত্য আৰু লোক-গীতৰ ওপৰত কৰা গৱেষণা আছিল ৰেয়েছ-একুইনোৰ আটাইতকৈ উল্লেখযোগ্য কামসমূহৰ ভিতৰত অন্যতম। স্নাতকোত্তৰ অধ্যয়ন অব্যাহত ৰাখি তেওঁ ১৯২১ চনৰ পৰা মধ্য আৰু উত্তৰ লুজানৰ দুৰ্গম গাঁওবোৰলৈ ভ্ৰমণ কৰি গৱেষণাৰ কাম আৰম্ভ কৰিছিল।

১৯২৬ চনত তেওঁ *ফিলিপাইন ফোক ডান্সেছ এণ্ড গেমছ* শীৰ্ষক এখন গৱেষণা পত্ৰ প্ৰকাশ কৰে, য'ত তেওঁ পূৰ্বে লিপিবদ্ধ নোহোৱা স্থানীয় উৎসৱ, ৰীতি-নীতি আৰু খেল-ধেমালিৰ বিষয়ে উল্লেখ কৰিছিল। ৰেয়েছ-একুইনোৱে তেওঁৰ কিতাপসমূহৰ জৰিয়তে টিনিক্লিং, মাগলালাটিক, লুবি-লুবি, পলকা চা নায়ন আদি বিভিন্ন নৃত্য আৱিষ্কাৰ কৰিছিল আৰু সেইবোৰৰ শিক্ষা দিছিল। চৰকাৰী আৰু ব্যক্তিগত উভয় প্ৰতিষ্ঠানৰ শিক্ষক আৰু প্ৰশিক্ষকসকলৰ কথা মনত ৰাখিয়েই তেওঁৰ এই গৱেষণা পত্ৰখন প্ৰস্তুত কৰা হৈছিল। ১৯২৭ চনত ফিলিপাইন বিশ্ববিদ্যালয়ৰ সভাপতি জৰ্জ বোকোবোৰ আনুষ্ঠানিক সমৰ্থনত এই কাম আৰু অধিক সম্প্ৰসাৰিত কৰা হয়। পৰৱৰ্তী সময়ত তেওঁ বিশ্ববিদ্যালয়ৰ অনুষদৰ সদস্য হিচাপে ১৮ বছৰ সেৱা আগবঢ়াইছিল।

১৯৪০-ৰ দশকত তেওঁ শিক্ষা ব্যুৰ’ত শাৰীৰিক শিক্ষাৰ পৰিদৰ্শক হিচাপে কাৰ্যনিৰ্বাহ কৰিছিল। ফিলিপাইনৰ যুৱ প্ৰজন্মৰ মাজত তেওঁলোকৰ সাংস্কৃতিক ঐতিহ্যৰ বিষয়ে সজাগতা বৃদ্ধিৰ লক্ষ্যৰে শিক্ষা বিভাগে তেওঁৰ কামসমূহ বিতৰণ কৰিছিল আৰু লোক-নৃত্যৰ শিক্ষাক পাঠ্যক্ৰমৰ অন্তৰ্ভুক্ত কৰিছিল। ১৯৫৪ চনত ৰাষ্ট্ৰপতি ৰমন মেগছেছেই তেওঁক "ফিলিপিনো সংস্কৃতিৰ উন্নতিৰ বাবে আগবঢ়োৱা অসামান্য অৱদান"ৰ বাবে *ৰিপাব্লিক এৱাৰ্ড অৱ মেৰিট* প্ৰদান কৰে। শাৰীৰিক শিক্ষাৰ ক্ষেত্ৰত তেওঁৰ অৱদানৰ বাবেই এই বিষয়টো আমেৰিকাৰ স্কুলীয়া পাঠ্যক্ৰমতো অন্তৰ্ভুক্ত কৰা হৈছিল।

ৰেয়েছ-একুইনোৰ আন কেইবাখনো কিতাপ প্ৰকাশ পাইছিল, যাৰ ভিতৰত *ফিলিপাইন নেচনেল ডান্সেছ* (১৯৪৬), *জিমনাষ্টিকছ ফৰ গাৰ্লছ* (১৯৪৭), *ফাণ্ডামেণ্টেল ডান্স ষ্টেপছ এণ্ড মিউজিক* (১৯৪৮), *ফৰেন ফোক ডান্সেছ* (১৯৪৯), *ডান্সেছ ফৰ অল অকেচন* (১৯৫০), *প্লেগ্ৰাউণ্ড ডেম’নষ্ট্ৰেচন* (১৯৫১) আৰু *ফিলিপাইন ফোক ডান্সেছ* (প্ৰথমৰ পৰা ষষ্ঠ খণ্ডলৈ) অন্যতম।

## মৃত্যু, উত্তৰাধিকাৰ আৰু সন্মান
১৯৮৩ চনৰ ২১ নবেম্বৰত ফিলিপাইনৰ মানিলাত ফ্ৰান্সিস্কাৰ মৃত্যু হয়।

ৰেয়েছ-একুইনোৱে তেওঁৰ কামৰ বাবে ১৯৬২ চনত চৰকাৰী সেৱাৰ বাবে *ৰমন মেগছেছে বঁটা* আৰু ১৯৭৩ চনত ফিলিপাইনৰ নৃত্য জগতৰ এগৰাকী *ৰাষ্ট্ৰীয় শিল্পী* হিচাপে স্বীকৃতি লাভ কৰে।

২০১৯ চনৰ ৯ মাৰ্চত তেওঁৰ ১২০তম জন্ম জয়ন্তী উদযাপনৰ বাবে আৰু ফিলিপিনো নৃত্যলৈ আগবঢ়োৱা উৎকৃষ্ট অৱদানৰ বাবে ফ্ৰান্সিস্কাক মৰণোত্তৰভাৱে এটা *গুগল ডুগল*ৰ জৰিয়তে সন্মানিত কৰা হয়। এই ডুগলটোত তেওঁৰ জনপ্ৰিয় পৰম্পৰাগত ফিলিপিনো নৃত্যক চিত্ৰিত কৰা হৈছিল।

## তথ্যসূত্ৰ

## বাহ্যিক সংযোগ
* 

শ্ৰেণী:ফিলিপাইনৰ ব্যক্তি
শ্ৰেণী:লোক নৃত্যশিল্পী
অদিতি ৰঞ্জন

**অদিতি ৰঞ্জন** (ইংৰাজী: Aditi Ranjan; জন্ম ২৫ ফেব্ৰুৱাৰী ১৯৫২) এগৰাকী ভাৰতীয় বস্ত্ৰ ডিজাইনাৰ, শিক্ষাবিদ আৰু গৱেষক। তেওঁ ভাৰতীয় হস্তশিল্পৰ ক্ষেত্ৰখনৰ সৈতে জড়িত। তেওঁ ১৯৭৪ চনৰ পৰা ২০১২ চনলৈ আহমেদাবাদৰ ৰাষ্ট্ৰীয় ডিজাইন প্ৰতিষ্ঠানত বস্ত্ৰ ডিজাইনৰ অধ্যাপনা কৰিছিল। ৰঞ্জন তেওঁৰ গ্ৰন্থ *হেণ্ডমেইড ইন ইণ্ডিয়া: এ জিঅ’গ্ৰাফিক এনচাইক্লোপেডিয়া অৱ ইণ্ডিয়ান হেণ্ডিক্ৰাফ্ট*ৰ বাবে পৰিচিত। ভাৰতীয় কলা আৰু হস্তশিল্পৰ ওপৰত আধাৰিত এই গ্ৰন্থখন তেওঁ তেওঁৰ স্বামী তথা সতীৰ্থ ডিজাইন শিক্ষাবিদ এম. পি. ৰঞ্জনৰ সৈতে যুটীয়াভাৱে সম্পাদনা কৰিছিল।

## কৰ্ম

তেওঁ বৈন গাঁথনি আৰু কাপোৰ নিৰ্মাণৰ অধ্যয়নৰ সৈতে জড়িত। ইয়াৰ উপৰিও তেওঁ ভাৰতৰ বস্ত্ৰশিল্প, হস্তশিল্প আৰু বৈচিত্ৰময় সাংস্কৃতিক সমলৰ ওপৰত গৱেষণা তথা নথিকৰণ কৰে। তেওঁৰ কিছুমান উল্লেখযোগ্য কৰ্ম হ’ল:

* *টেক্সটাইল এণ্ড বেম্বু ক্ৰাফ্ট অৱ দা নৰ্থইষ্টাৰ্ণ ৰিজিয়ন* (১৯৮৩)
* *চিকনকাৰী এম্ব্ৰয়ডাৰী অৱ লক্ষ্ণৌ* (১৯৯২), অশোক ৰায়ৰ সৈতে যুটীয়াভাৱে
* *নাভালগুণ্ড ডুৰীজ অৱ কৰ্ণাটক* (১৯৯২), চন্দ্ৰশেখৰ ভেড়াৰ সৈতে যুটীয়াভাৱে
* *হেণ্ডমেইড ইন ইণ্ডিয়া: এ জিঅ’গ্ৰাফিক এনচাইক্লোপেডিয়া অৱ ইণ্ডিয়ান হেণ্ডিক্ৰাফ্ট* (২০০৯), স্বামী এম. পি. ৰঞ্জনৰ সৈতে যুটীয়াভাৱে।

অদিতি ৰঞ্জনে ১৯৭২ চনৰ পৰা আহমেদাবাদৰ ৰাষ্ট্ৰীয় ডিজাইন প্ৰতিষ্ঠানত বস্ত্ৰ ডিজাইন বিভাগৰ এগৰাকী শিক্ষাবিদ হিচাপে কাম কৰি আহিছে। ২০১১ চনৰ পৰা ২০১৬ চনলৈ তেওঁ উত্তৰ-পূব ভাৰতৰ বস্ত্ৰ পৰম্পৰাৰ ওপৰত এটা গৱেষণা প্ৰকল্পত নিয়োজিত আছিল। এই প্ৰকল্পটো দিল্লীৰ ইন্দিৰা গান্ধী ৰাষ্ট্ৰীয় কলা কেন্দ্ৰৰ দ্বাৰা নিৰ্দেশিত আছিল।

ৰঞ্জনে আহমেদাবাদৰ এখন হেৰিটেজ ৰিজৰ্ট 'হাউচ অৱ এমজি'ৰ বস্ত্ৰ গেলাৰী 'আহমেদাবাদ ট্ৰাংক'ৰ বাবে শাৰী আৰু চাদৰৰ এটা ব্যক্তিগত সংগ্ৰহৰ কিউৰেট কৰিছিল। ২০১৯ চনত তাত অনুষ্ঠিত হোৱা *আৰ্ট অৱ দা লুম* নামৰ প্ৰদৰ্শনীখন তেওঁৰ এক উল্লেখযোগ্য কাম আছিল। এই প্ৰদৰ্শনীত লীনা সাৰাভাই মাংগলদাস আৰু অঞ্জলি মাংগলদাসৰ ব্যক্তিগত সংগ্ৰহৰ হস্ততাঁত বস্ত্ৰসমূহ প্ৰদৰ্শন কৰা হৈছিল।

### হেণ্ডমেইড ইন ইণ্ডিয়া
এই গ্ৰন্থখন ২০০২ চনৰ পৰা ২০০৭ চনৰ ভিতৰত লিখা হৈছিল। ইয়াত ভাৰতৰ কলা আৰু হস্তশিল্প পৰম্পৰাৰ বিশদ বিৱৰণ পোৱা যায়। এই প্ৰকল্পটো ৰঞ্জন দম্পতীয়ে পৰিকল্পনা কৰিছিল আৰু ইয়াৰ বাবে তেওঁলোকে সমগ্ৰ দেশতে ব্যাপক ক্ষেত্ৰভিত্তিক অধ্যয়ন চলাইছিল। এই গ্ৰন্থখন ভাৰত চৰকাৰৰ বস্ত্ৰ মন্ত্ৰালয়ৰ হস্তশিল্প বিভাগৰ দ্বাৰা প্ৰকাশিত সকলো শিল্পৰ এক আনুষ্ঠানিক নিৰ্দেশিকা। এই গ্ৰন্থখনৰ বাবে অদিতি আৰু এম. পি. ৰঞ্জনক ২০১৪ চনত কমলা সন্মান বঁটাৰে সন্মানিত কৰা হৈছিল।

## তথ্যসূত্ৰ

## বাহ্যিক সংযোগ
* 
* 

শ্ৰেণী:লেখিকা
শ্ৰেণী:শিক্ষাবিদ
শ্ৰেণী:ভাৰতীয় নাৰী
আল খাদ্ৰা মাব্ৰুক

**আল খাদ্ৰা মিণ্ট মাব্ৰুক** (ইংৰাজী: Al Khadra Mint Mabrook; প্ৰায় ১৯৩৪ – অক্টোবৰ ২০২১), যাক চমুকৈ **আল খাদ্ৰা** বুলি জনা যায়, এগৰাকী আন্তঃৰাষ্ট্ৰীয় পৰ্যায়ত স্বীকৃত চহৰাৱী কবি আছিল।

## জীৱনী
১৯৩৪ চনৰ আশে-পাশে তিৰিছত আল খাদ্ৰাৰ জন্ম হৈছিল। তেওঁৰ পৰিয়াল আছিল বেদুইন সম্প্ৰদায়ৰ। পৰিয়ালৰ পশুধনৰ বাবে চৰণীয়া পথাৰ বিচাৰি তেওঁৰ শৈশৱটো সমগ্ৰ অঞ্চলটোত ঘূৰি ফুৰোঁতেই অতিবাহিত হৈছিল। আনৰ পৰিৱেশন শুনি শুনি তেওঁ সৰুৰে পৰাই কবিতা শিকিছিল।

তেওঁ শিকা প্ৰথমটো কবিতাই নাৰীৰ সৌন্দৰ্য্য উদযাপন কৰিছিল, কিন্তু ১৯৭০ চনৰ পৰা স্পেইনৰ বিৰুদ্ধে আত্মনিয়ন্ত্ৰণৰ আন্দোলন আৰম্ভ হোৱাৰ পিছত তেওঁৰ কবিতাৰ শৈলী সলনি হয়। তেওঁৰ কবিতাবোৰ সামাজিকভাৱে সচেতন হৈ পৰে আৰু ইয়াৰ জৰিয়তে পলিচাৰিঅ' ফ্ৰণ্টৰ সামৰিক কৃতিত্বসমূহৰ জয়গান গোৱা হৈছিল। আল খাদ্ৰা হ'ল এনে এগৰাকী কবি যাৰ কাম চহৰাৱী জনসাধাৰণৰ সাংস্কৃতিক প্ৰতিৰোধৰ এক অপৰিহাৰ্য অংগ হৈ পৰিছে। ১৯৭৬ চনৰ পৰা ১৯৯১ চনলৈ হোৱা পশ্চিম ছাহাৰা যুদ্ধৰ নথিকৰণ কৰা তেওঁ একমাত্ৰ মহিলা চহৰাৱী কবি।

১৯৭৫ চনত মৰক্কোৰ সেনাবাহিনীয়ে তেওঁক টিণ্ডুফ শৰণাৰ্থী শিবিৰলৈ যাবলৈ বাধ্য কৰিছিল। ২০২১ চনৰ অক্টোবৰ মাহত আল খাদ্ৰাৰ মৃত্যু হয়।

## সংবাদ মাধ্যম
আল খাদ্ৰাৰ নাতিনী হ'ল বিখ্যাত গায়িকা আজিজা ব্ৰাহিম, যিয়ে সমগ্ৰ বিশ্বতে তেওঁৰ আইতাকৰ কবিতাসমূহ পৰিৱেশন কৰিছে। আজিজাৰ সংগীত এলবাম *মাব্ৰুক* আল খাদ্ৰাৰ প্ৰতি উৎসৰ্গিত কৰা হৈছে।

২০১২ চনত আল খাদ্ৰাক লৈ *আল খাদ্ৰা: পয়েট অৱ দা ডেজাৰ্ট* নামৰ এখন তথ্যচিত্ৰ নিৰ্মাণ কৰা হৈছিল, যিখন আফ্ৰিকা ইন মচন চলচ্চিত্ৰ মহোৎসৱত প্ৰদৰ্শিত হৈছিল।

## তথ্যসূত্ৰ

## বাহ্যিক সংযোগ
* আল খাদ্ৰা: পয়েট অৱ দা ডেজাৰ্ট

শ্ৰেণী:কবি
শ্ৰেণী:লেখিকা
আনুংলা জুই লংকুমুৰ

**আনুংলা জুই লংকুমুৰ** (ইংৰাজী: Anungla Zoe Longkumer) এগৰাকী ভাৰতীয় লেখিকা, চলচ্চিত্ৰ নিৰ্মাতা আৰু সংগীতজ্ঞ। তেওঁ নাগালেণ্ডৰ বাসিন্দা। তেওঁ নিজৰ কৰ্মৰ জৰিয়তে নগা লোক-পৰম্পৰা, বিশেষকৈ মৌখিক পৰম্পৰা, মহিলাৰ আখ্যান আৰু নগা পৰিচয় সংৰক্ষণ তথা প্ৰচাৰৰ বাবে পৰিচিত। তেওঁৰ দ্বাৰা সম্পাদিত সংকলন *দ্য মেনি দ্যাট আই এম* নগা মহিলা লেখিকা আৰু শিল্পীসকলৰ বিভিন্ন কণ্ঠক একত্ৰিত কৰাৰ বাবে উল্লেখযোগ্য।

তেওঁ নাগালেণ্ডৰ ডিমাপুৰত বাস কৰে। তেওঁ নাগালেণ্ডৰ পদ্মশ্ৰী বঁটা বিজয়ী তেমচুলা আওৰ কন্যা।

## কৰ্মজীৱন
লংকুমুৰে লেখা-মেলা, চলচ্চিত্ৰ নিৰ্মাণ আৰু সংগীতৰ জৰিয়তে নগা লোক-সংস্কৃতি আৰু সাংস্কৃতিক অভিব্যক্তিসমূহ নথিকৰণ তথা সংৰক্ষণৰ ওপৰত গুৰুত্ব দিয়ে। জীৱনৰ এক উল্লেখযোগ্য সময় নাগালেণ্ডৰ বাহিৰত কটোৱাৰ পিছত, বৰ্তমান তেওঁ ডিমাপুৰত স্বতন্ত্ৰভাৱে সমল সম্পাদনা, সংগীত, চলচ্চিত্ৰ নিৰ্মাণ আৰু লোক-সংস্কৃতিৰ গৱেষণাৰ কাম কৰি আছে।

তেওঁৰ কামত নগা ইতিহাসৰ বিভিন্ন বিষয় যেনে খ্ৰীষ্টান ধৰ্মৰ প্ৰভাৱ, পৰম্পৰাগত কাহিনী কোৱাৰ পদ্ধতি আৰু নগা মহিলাৰ অভিজ্ঞতা আদি প্ৰতিফলিত হয়। তেওঁ আমাজন প্ৰাইম ভিডিঅ'ৰ অপৰাধমূলক থ্ৰিলাৰ ধাৰাবাহিক *পাতাল লোক*ৰ দ্বিতীয় ছিজনৰ বাবে গৱেষণা সহযোগী হিচাপে কাম কৰিছিল।

লেখিকা আৰু গৱেষকৰ উপৰিও লংকুমুৰে "এ ৱে অৱ বিয়িং"ৰ দৰে কলা প্ৰদৰ্শনীৰ কিউৰেটৰ হিচাপেও কাম কৰিছে, য’ত নগা পৰম্পৰাগত আৰু সমসাময়িক কলা প্ৰদৰ্শন কৰা হৈছিল।

## প্ৰকাশিত গ্ৰন্থ
লংকুমুৰৰ এখন উল্লেখযোগ্য গ্ৰন্থ হ’ল *ফোকলোৰ অৱ ইষ্টাৰ্ণ নাগালেণ্ড* (২০১৭)। এই কিতাপখনত পূব নাগালেণ্ডৰ দুৰ্গম জিলাসমূহত বাস কৰা ছয়টা জনজাতিৰ লোককথা, লোকগীত আৰু বাস্তৱ জীৱনৰ বিৱৰণসমূহৰ অনুবাদ সন্নিবিষ্ট কৰা হৈছে।

তেওঁ *দ্য মেনি দ্যাট আই এম: ৰাইটিংছ ফ্ৰম নাগালেণ্ড* শীৰ্ষক সংকলনটোৰ সম্পাদনা কৰাৰ লগতে তাত লিখনিও আগবঢ়াইছে। এই সংগ্ৰহটোত নগা মহিলা লেখিকা আৰু শিল্পীসকলৰ কাহিনী, কবিতা আৰু ব্যক্তিগত আখ্যানসমূহ স্থান পাইছে। তেওঁ নগা 'লগ-ড্ৰাম'ৰ ওপৰত এখন ২৬ মিনিটৰ তথ্যচিত্ৰৰ চিত্ৰনাট্য লিখাৰ লগতে বৰ্ণনা আৰু সম্পাদনা কৰিছিল, যিখন ইন্দোনেছিয়া আৰু মালয়েছিয়াৰ আন্তঃৰাষ্ট্ৰীয় উৎসৱত প্ৰদৰ্শনৰ বাবে আমন্ত্ৰিত হৈছিল।

## তথ্যসূত্ৰ

শ্ৰেণী:নাগালেণ্ডৰ ব্যক্তি
শ্ৰেণী:লেখিকা
শ্ৰেণী:ভাৰতীয় সংগীতজ্ঞ
শ্ৰেণী:ভাৰতীয় সাহিত্যিক
শ্ৰেণী:জীৱিত ব্যক্তি
চালকা মিণ্ট স্নেইড

**চালকা মিণ্ট স্নেইড** (ইংৰাজী: Salka Mint Sneid; প্ৰায় ১৯৫৮ বা ১৯৫৯ – ১৪ ফেব্ৰুৱাৰী ২০২০) এগৰাকী মৰিটানিয়ান অনাতাঁৰ ধাৰাভাষ্যকাৰ আৰু সাংবাদিক আছিল। তেওঁ দুবাৰকৈ *উইমেনছ নেটৱৰ্ক অৱ জাৰ্নেলিষ্ট অৱ মৰিটানিয়া*ৰ সভাপতি হিচাপে কাৰ্যনিৰ্বাহ কৰিছিল। স্নেইড *ৰেডিঅ' মৰিটানিয়া*ত কৰ্মৰত আছিল।

২০১২ চনত তেওঁ মুদ্ৰিত সংবাদ মাধ্যমৰ স্ব-নিয়ন্ত্ৰণ পৰিষদৰ সভাপতি নিৰ্বাচিত হয়। তেওঁ *এল ইলহাম* নামৰ এখন বাতৰি কাকতো প্ৰকাশ কৰিছিল। ইয়াৰ উপৰিও তেওঁ মহিলাৰ ৰাজনৈতিক অংশগ্ৰহণৰ বাবে কাম কৰা এক অধিবক্তা গোটৰ সদস্য আছিল। সাংবাদিকতা ক্ষেত্ৰত তেওঁ মৰিটানিয়াত মহিলাৰ অংশগ্ৰহণ বৃদ্ধি কৰাৰ ক্ষেত্ৰতো উল্লেখযোগ্য ভূমিকা পালন কৰিছিল আৰু নতুন প্ৰজন্মৰ মহিলা সাংবাদিকসকলক উৎসাহিত কৰিছিল।

স্নেইডে মৰিটানিয়াৰ স্বাস্থ্য আৰু সামাজিক পৰিক্ৰমা মন্ত্ৰালয়ৰ সৈতে সংবাদ মাধ্যমৰ এক নিবিড় সম্পৰ্কৰ বাবে ওকালতি কৰিছিল। তেওঁ সংবাদ মাধ্যমৰ অংশীদাৰিত্বৰ জৰিয়তে পলিঅ' টিকাকৰণৰ বিষয়ে জনসজাগতা বৃদ্ধিৰ বাবে কাম কৰিছিল। তেওঁ মৰিটানিয়াত আৰবী ভাষাৰো এগৰাকী সমৰ্থক আছিল। ভাষা আৰু সংস্কৃতি সংৰক্ষণৰ ক্ষেত্ৰতো তেওঁ বিভিন্ন সামাজিক আৰু সাংস্কৃতিক অনুষ্ঠানত সক্ৰিয়ভাৱে অংশগ্ৰহণ কৰিছিল।

২০২০ চনৰ ১৪ ফেব্ৰুৱাৰীত ৬১ বছৰ বয়সত তেওঁৰ মৃত্যু হয়। তেওঁৰ মৃত্যুৰ পূৰ্বে তেওঁৰ চিকিৎসাৰ খৰচ মৰিটানিয়াৰ ৰাষ্ট্ৰপতি মহম্মদ ঔল্ড ঘাজুৱানীয়ে বহন কৰিছিল। তেওঁৰ সন্মানত এখন স্মৰণ সভাৰ আয়োজন কৰা হৈছিল। মৰণোত্তৰভাৱে তেওঁক মৰিটানিয়াৰ ৰাষ্ট্ৰীয় স্বীকৃতি পদকেৰে সন্মানিত কৰা হয়।

তেওঁৰ স্বামী আছিল কবি তথা ৰাজনীতিবিদ আহমেদো ঔল্ড আবদেল কাদেৰ। তেওঁলোকৰ পৰিয়াল সামাজিক আৰু সাংস্কৃতিক ক্ষেত্ৰত সক্ৰিয় বুলি জনা যায়।

## তথ্যসূত্ৰ

শ্ৰেণী:সাংবাদিক